Kinmasa Katsuno – Komunis Jepun Yang Disumbat Dalam Gulag

Sebut saja gulag, ramai akan menjadikan buku The Gulag Archipelago yang dikarang Alexander Solzhenitsyn sebagai rujukan utama. Tetapi tidak ramai tahu sebelum The Gulag Archipelago, seorang bekas tahanan gulag telah bersuara terlebih dahulu menerusi dua buku iaut Permafrost – Notes from a Stalinist Concentration Camp dan Diary of Escape from Communist Russia pada 1930-an. Bekas tahanan yang dimaksudkan ialah Kinmasa Katsuno.

Lahir di Nagano pada 1901, Katsuno dikenali sebagai penyokong hak orang ramai. Malah, semasa berusia 15 tahun, beliau pernah ditahan polis Jepun selama dua hari. Ini selepas Katsuno memberi syarahan berkenaan ketidakadilan dalam struktur negara di sebuah dewan di Nagano. Kisah penangkapannya disiarkan di akhbar tempatan dengan beliau diberi gelaran ‘orang gila’ oleh media.

Hakikatnya, ‘orang gila’ ini dipengaruhi oleh idea-idea Karl Marx yang dianggap bersesuaian dengan agenda pro-rakyatnya. Tetapi disebabkan sikap Katsuno yang enggan berkompromi, bukan sekali beliau berdepan masalah. Beliau pernah dibuang dari Universiti Nihon pada 1918 selepas menerbitkan satu artikel yang menggesa pendidikan didemokratikkan.

Ini memaksa Katsuno menyambung pengajian di Universiti Waseda. Di sini, beliau lebih bernasib baik kerana bilangan pelajar berhaluan kiri lebih ramai di situ. Selain menerbitkan makalah-makalah, Katsuno juga aktif menghadiri acara-acara protes. Ini menyebabkan beliau ditahan polis sebanyak dua kali.

Tetapi menjelang 1920-an, kerajaan Jepun dilihat lebih cenderung kepada puak pro-tentera. Dan itu merupakan berita buruk bagi aktivis-aktivis berhaluan kiri seperti Katsuno. Lantas, beliau memilih berhijrah ke Perancis pada 1924.

Sebaik tiba di Paris, Katsuno menyambung pengajian di Universiti Sorbonne. Beliau juga kemudiannya menganggotai Parti Komunis Perancis, menyertai aktiviti protes dan membantu mengatur aktiviti mogok membabitkan kesatuan-kesatuan pekerja.

Bagaimanapun, penglibatannya di Perancis kurang disenangi pihak berkuasa tempatan. Selepas Katsuno ditahan dalam satu protes, seorang polis menasihatinya agar meninggalkan negara itu bagi mengelak lebih banyak masalah di kemudian hari. Lantas, beliau berangkat ke Kesatuan Soviet melalui Jerman dengan sokongan Jawatankuasa Komunis Antarabangsa (Comintern).

Katsuno bernasib baik semasa berada di Rusia, beliau dinaungi oleh seorang figura komunis Jepun terkenal bernama Sen Katayama. Katayama juga merupakan figura utama dalam Comintern dan Parti Komunis Jepun. Selain berkhidmat sebagai setiausaha figura itu, Katsuno turut mengajar Bahasa Jepun di Institut Pengajian Timur Jauh dan mengarang artikel untuk akhbar-akhbar Soviet dan penerbitan bawah tanah Jepun.

Disebabkan pengalaman baiknya di Rusia dan fasih berkomunikasi dengan penduduk tempatan, Katsuno juga turut memilih menjadi warganegara Soviet di bawah nama Alexander Ivanovich. Ironinya, nama itulah yang kemudiannya digunakan dalam dokumen penahanannya beberapa tahun selepas itu.

Pada akhir Oktober 1930, Katsuno ditahan oleh pihak berkuasa atas dakwaan merisik. Hakikatnya, dakwaan ini hanyalah dakwaan palsu yang dibuat bagi menangkap mana-mana individu yang berkait dengan Katayama. Ini selepas berlakunya perebutan kuasa dalam Parti Komunis Jepun membabitkan kem pro-Katayama dengan kem anti-Katayama. Disebabkan mentornya itu dituduh sebagai pengkhianat, ramai orang yang berkait dengan beliau ditahan termasuk Katsuno.

Walaupun tanpa sebarang bukti, hakim menjatuhkan hukuman penjara dan kerja berat selama lima tahun ke atas beliau. Selepas ditahan selama 18 bulan di penjara, Katsuno kemudiannya dipindahkan ke kem buruh tahanan berhampiran Mariinsk, Kemerovo. Dari situ, beliau dihantar menyertai 100.000 tahanan gulag yang bekerja di tapak pembinaan Terusan Baltik-Laut Putih.

Projek Terusan Baltik-Laut Putih merupakan projek mega yang digerakkan oleh Josef Stalin dan perlu disiapkan dalam tempoh 20 bulan. Stalin berharap dengan projek ini siap dalam tempoh tersebut, ia memperlihatkan kejayaan polisi perancangan dan pembangunan lima tahunnya itu.

Tetapi menyiapkan terusan itu bukan sesuatu yang mudah. 100,000 tahanan termasuk Katsuno perlu menggali terusan yang berukuran 227 km panjang dengan menggunakan penyodok dan kereta roda kayu. Mengikut catatan beliau, mereka bekerja dari pukul 5.00 pagi hingga tengah malam dengan keutamaan menggali tanah dan memecahkan batu-batu keras. Mana-mana tahanan yang gagal memenuhi kuota kerja mereka berdepan risiko catuan makanan mereka dipotong.

Namun begitu, Katsuno bernasib baik. Selepas mengalami kecederaan di tapak pembinaan, beliau diberi tugas sebagai pembantu doktor di tapak projek sehingga tempoh hukumannya berakhir. Tetapi bagi rakan-rakan tahanannya, hanya kematian yang menanti mereka. Dianggarkan antara 12,000 hingga 50,000 orang tahanan mati semasa mengusahakan terusan berkenaan.

Pada Jun 1934, Katsuno diberi perlepasan awal daripada tempoh hukumannya. Tidak mahu ditahan buat kali kedua, beliau melaporkan diri ke Kedutaan Jepun di Moscow dan memohon agar dibawa pulang ke tanah air. Pada ketika itu, sudah hilang rasa cinta antara Katsuno dengan fahaman komunisme yang dijulangnya.

Menjelang musim panas tahun sama, pelbagai artikel berkenaan Katsuno muncul di dada-dada akhbar. Ia menampilkan unsur anti-komunisme dan memaparkan perihalnya yang tawar hati dengan fahaman tersebut. Tetapi Katsuno sudah tiada minat menyertai arena politik.

Sebaliknya, beliau memberi fokus kepada syarikat pembalakan yang diusahakan keluarganya dan aktiviti kebajikan serta menerbitkan dua memoirnya di atas. Katsuno meninggal dunia pada 1983, 13 tahun sebelum Rusia memberi pengampunan dan memulihkan semula nama baiknya sebagai Alexander Ivanovich.

RUJUKAN

Yegorov, O. (2020, 26 Disember). ‘The Japanese Solzhenitsyn’: How a Communist from Japan survived the Gulag. Russia Beyond.


200 Year Challenge: Anglo-Dutch Treaty 1824 Yang Memisahkan Dunia Melayu

Kelmarin cerita pasal perubahan Timur Tengah dalam masa 100 tahun, semalam cerita pasal Anglo-Dutch Treaty 1824, so bolehlah aku nak cerita pasal #200yearchallenge ini.

Kalau Timur Tengah ada Sykes-Picot, kita pula ada Perjanjian Anglo-Dutch (Inggeris-Belanda) tahun 1824 yang telah menggariskan sempadan negara di Nusantara seperti yang ada pada hari ini.

Ceritanya bermula pada 200 tahun yang lalu. Pada 19 Januari 1819, ejen UK bernama Stamford Raffles bertolak dari Bengkulu, Sumatera menuju ke kawasan perairan di selatan Johor untuk mencari pulau yang boleh dijadikan sebagai pelabuhan UK, bagi memecahkan monopoli perdagangan Belanda di Nusantara.

Survey punya survey, akhirnya Raffles mendarat di Singapura pada 29 Januari 1819. Cantik tempat Singapura, lokasinya strategik, cuma ia dah bertuan: ia berada di bawah kawalan Kesultanan Johor lama yang juga dikenali sebagai “Kesultanan Johor-Riau” atau “Empayar Johor-Riau” (bagi membezakan ia daripada Kesultanan Johor moden).

Kesultanan Johor-Riau merupakan pewaris kepada Kesultanan Melaka (jatuh pada tahun 1511). Sultan pertama, Alauddin Riayat Shah merupakan anakanda Sultan Mahmud Shah Melaka.

Seperti Srivijaya dan Melaka sebelumnya, wilayah Kesultanan Johor-Riau merangkumi kawasan Semenanjung dan juga Sumatera, meliputi Johor, Pahang, Singapura, Kepulauan Riau (Bintan, Batam, Karimun, termasuk Natuna), Lingga, dan sebahagian timur Sumatera.

Kedua-dua Semenanjung dan Sumatera dilihat sebagai satu “Alam Melayu” (Malay World). Adalah normal bagi orang di Semenanjung cross ke Sumatera, dan dari Sumatera cross ke Semenanjung.

Balik kepada Raffles. Dia fikir macam manalah aku nak mengambil alih Singapura ini. Dia buat sedikit research, oh rupanya Johor-Riau ni decentralized, jajahan dikuasai oleh pembesar: Pahang oleh Raja Bendahara, Johor dan Singapura oleh Temenggong, Muar oleh Raja Temenggong dan Kepulauan Riau oleh Yamtuan Muda. Sultan bersemayam di Lingga.

Singapura ini kawasan Temenggong. Macam mana aku nak pujuk Temenggong, fikir Raffles. Ah, rupanya Johor dalam krisis pewarisan takhta: Tengku Hussain dan Tengku Abdul Rahman masing-masing berebut menjadi sultan mewarisi Sultan Mahmud III yang mangkat pada 1812.

Sebenarnya bukan mereka yang rebut, pembesar yang nak rebut: Yamtuan Muda sokong Tengku Abdul Rahman, Temenggong sokong Tengku Hussain. Belanda juga memihak kepada Tengku Abdul Rahman. Perfect, fikir Raffles.

Maka pada 6 Februari 1819, Raffles menandatangani perjanjian dengan Temenggong Abdul Rahman, memberi sokongan kepada Tengku Hussain. Sebagai pulangan, Singapura disewakan kepada Raffles.

Langkah Temenggong sebenarnya langkah pengimbangan kuasa (balance of power) untuk menidakkan hegemoni Belanda. Tengku Abdul Rahman basically ialah boneka Belanda, jadi adilah kalau Temenggong nak lawan Belanda melalui UK.

Cuma, permainan pengimbangan kuasa ini akan rosak apabila dua musuh yang kita cuba lagakan, berbaik. Tiba-tiba pula UK dan Belanda nak geng selepas UK “Brexit” daripada Concert of Europe pada tahun 1822.

Concert of Europe merupakan pakatan lima kuasa utama Eropah (UK, Perancis, Austria, Prussia, Rusia). Dengan “Brexit” tersebut, UK hilang ramai kawan, maka ia perlu berbaik dengan Belanda.

Maka dengan itu, Perjanjian Anglo-Dutch dimeterai pada 1824, menggariskan zon pengaruh UK dan Belanda masing-masing. Semenanjung dan Singapura jadi hak UK, Belanda tak campur. Sumatera dan Kepulauan Riau, itu hak Belanda, UK tak campur.

Dengan perjanjian tersebut, Kesultanan Johor-Riau dipecahkan kepada dua: Sultan Hussain memerintah di Kampong Glam, Singapura; manakala Sultan Abdul Rahman memerintah di Lingga.

Kesultanan Johor yang berpusat di Singapura tamat apabila anakanda Sultan Hussain, Sultan Ali melepaskan hak memerintah kepada Temenggong Ibrahim (anakanda Temenggong Abdul Rahman) pada tahun 1855. Anakanda Temenggong Ibrahim, Temenggong Abu Bakar mendirikan Kesultanan Johor moden pada tahun 1886.

Sementara itu, Pahang di bawah kuasa Raja Bendahara juga mendirikan Kesultanan Pahang pada 1881. Kedua-dua Pahang dan Johor bergabung ke dalam Persekutuan Tanah Melayu 1948.

Kesultanan Johor yanh berpusat di Riau-Lingga pula berada di bawah pengaruh Belanda sehingga 1911, apabila Belanda menamatkan kedaulatannya dan menjadikan Riau-Lingga sebahagian dari Dutch East Indies. Selepas kemerdekaan Dutch East Indies sebagai Indonesia pada tahun 1949, Kepulauan Riau kekal dalamnya sehingga kini.

Singapura? Mula-mula UK kata nak sewa, kemudian nak beli, pusing punya pusing, last-last jadi hak diorang sebagai “crown colony” sehingga tahun 1963. Selepas 2 tahun berada dalam persekutuan Malaysia, Singapura jadi negara berdaulat pada tahun 1965.

9 hari lagi, orang Singapura akan menyambut 29 Januari sebagai ulang tahun ke-200 ketibaan Raffles yang bagi mereka menandakan “founding of Singapore”. Tapi tarikh tersebut lebih tepat dilihat sebagai titik tolak “disintegration of the Malay World” atau “fall of the Malay thalassocracy”.

Sehingga hari ini, minda orang kita masih terperangkap dengan sempadan buatan UK-Belanda. Orang yang tak faham sejarah inilah yang selalu bawa keluar kenyataan “Melayu pendatang Indonesia”.

Bukan nak suruh korang pergi memperjuangkan Melayu Raya untuk mengembalikan kegemilangan Melayu, tapi sekurang-kurangnya, kau mengiktiraf sejarah dan mengambil pengajaran darinya.

#NeverForget


Belajar Dari Pengurusan Ekonomi Denmark Ketika Covid-19

Denmark menunjukkan kepada dunia kalau mereka mahu melawan impak ekonomi yang Covid-19 tinggalkan, mereka perlu contohi Denmark. Denmark yang paling kedepan dalam stimulus ekonomi.

Bila kuarantin draconian yang dijalankan seperti di China dah mula digunapakai oleh negara-negara lain, mereka kena sedar bahawa mereka bakal membekukan pengerakan ekonomi negara mereka. Kuarantin tidak akan berjalan kalau orang kelaparan. Kelaparan akan membawa kepada anarkis.

Negara-negara di dunia macam Denmark dah nampak apa yang akan berlaku dan datang dengan solusi. Contohnya, Denmark telah membayar untuk tempoh 3 bulan bagi 75 peratus daripada gaji-gaji pekerja semua syarikat di Denmark.

Ini ialah respons Denmark selepas dasar lockdown yang diperkenalkan oleh kerajaan. Syarikat-syarikat di seluruh Denmark mula memecat pekerja-pekerja mereka sebab tak dapat buat sales sepanjang proses kuarantin.

Tapi kalau pekerja ni kena buang kerja, kelaparan, ekonomi runtuh, dan seumpama dengannya akan berlaku. Jadi, apa yang kerajaan Denmark lakukan?

Kerajaan cakap jangan pecat separuh pekerja kamu. Kami sanggup bayarkan 75 peratus dalam tempoh 3 bulan. Bagi cuti kepada mereka untuk mereka kekal dalam rumah mereka. Biar mereka tak resah bila tak bekerja, dan nanti mereka tak buat benda bodoh keluar rumah.

Lepas tu, kerajaan cakap yang mereka akan jadi penjamin kepada setiap pinjaman-pinjaman yang syarikat-syarikat dan entiti perniagaan yang terkesan dek Covid-19.

Bila Covid-19 ni menyerang dunia, pelabur-pelabur semua bawa lari duit mereka, segala pelan perniagaan semua terbantut, kerugian mencanak. Pinjaman kerajaan ini akan membantu pasca Covid-19 nanti dan ketika wabak Covid-19.

Kerajaan siap tawarkan untuk bayarkan kos operasi setiap syarikat sepanjang Lockdown ni berlangsung. Kerajaan akan tampung setiap kehilangan jualan dan untung untuk syarikat-syarikat ini.

Kalau dulu 1 billion sales syarikat, lepas tu Covid-19 menyerang, jatuh ke 100 million. Maka biar 90 peratus kerugian dibantu oleh kerajaan. Tak cukup dengan tu, syarikat-syarikat ini tak perlu bayar cukai sampailah ke musim luruh tahun ini.

Jadi, tak akan ada syarikat yang takut mereka akan bankrap, dan tak akan ada operasi pembuangan kerja bagi kebanyakan pekerja-pekerja di Denmark.

Dan mereka yang tak dapat kerja, menganggur, akan diberikan terus segala manfaat penganggur di Denmark sebelum ini dapat. Karenah birokrasi, proses pembuktian yang melecehkan tu dihapuskan sementara.

Kalau sebelum ni nak dapat manfaat tu mereka perlu buktikan dah minta kerja kat syarikat-syarikat tertentu dalam beberapa percubaan, untuk kali ni, para penganggur tak perlu buat dah. Datang nak mintak tu, kerajaan akan approve on the spot.

Jerman pun buat benda yang sama dengan Denmark. Jerman bayar gaji pekerja-pekerja yang tak dapat pergi bekerja dan terpaksa duduk rumah sepanjang lockdown Covid-19 berlangsung.

Malaysia juga, kalau kerajaan nak lanjutkan Perintah Kawalan Pengerakan ini kalau dah sampai 31.3.2020 ni keadaan masih belum pulih, maka perlu contohi Denmark.

Pertama, kerajaan kena membantu syarikat-syarikat yang terpaksa membayar gaji tanpa boleh beroperasi seperti biasa.

Ini bukan masa untuk takut berhutang, takut dengan rating agensi-agensi kewangan atau takut dengan defisit dalam belanjawan. Bayar, kalau tak keseluruhan, separuh atau suku pun dah cukup! Ringankan beban mereka untuk bagi mereka mudah berurusan dengan kerajaan. Kalau nak kapitalis mesra dengan kuarantin kerajaan, bantu mereka menghadapi krisis ini.

Kedua, buka BRIM atau BSH untuk semua lapisan. Tak terhad kepada golongan tertentu sahaja. Adanya BSH ini akan meringankan beban kepada individu-individu yang terperangkap dalam rumah mereka.

Ketiga, bantu kos operasi yang terpaksa ditanggung oleh syarikat-syarikat di Malaysia. Kos sewa, kos bil air api dan seumpama dengannya. Ini meringankan beban syarikat-syarikat dan kebajikan pekerja mereka akan terjaga.

Keempat, beri pinjaman tanpa perlu melalui karenah birokrasi yang melampau. Longgarkan syarat, pump duit, jadi penjamin kepada bank-bank bagi setiap syarikat yang terkesan yang mahu meminjam!

Kelima, tampung bil api, eletrik, air dan internet rakyat yang dalam kuarantin. Itali dah buat semua ni. Nak kunci mereka dalam rumah, tanpa kerja, gaji, perlu ada subsidi berkaitan dalam hal yang aku sebut. Bila dah memerap 24 jam dalam rumah, bil atas tu semua dah meningkat berganda dari waktu semua orang pergi kerja, lepak luar dan sebagainya. Angka 2 peratus yang diperkenalkan TSMY sangat-sangat tidak cukup dan hanya menjadi jenaka pembangkang. Angka itu haris dinaikkan.

Kalau dulu krisis 2008-2009, DS Najib sampai pump 60 billion ke dalam ekonomi untuk membantu ekonomi negara, aku merasakan bahawa situasi Covid-19 ni akan membawa kepada sesuatu yang lebih dasyat. Pakar-pakar ekonomi dah meramalkan lebih banyak yang akan bankrap daripada yang mati.

Apa yang kerajaan sediakan sekarang ni tak cukup kalau tempoh kuarantin ini berterusan. Syarikat-syarikat diluar sana dah mula tamatkan kontrak-kontrak pekerja mereka, dan staff-staff sepenuh masa akan mula merasai impaknya kalau tempoh kuarantin terus bertambah.

Dan dek kerana kejayaan dasar Denmark ini, dasar lockdown yang diperkenalkan ke negara mereka tampak berjaya apabila Denmark hanya berada pada paras 1,326 kes sahaja, dan memiliki penambahan dalam 71 kes baru hari ini.

11 Mac Denmark telah berada dalam lockdown. Ketika itu kes di Denmark mencecah 514 buah kes. Pada waktu itu, terdapat 252 kes harian di Denmark. Sepanjang 10 hari lockdown Denmark, peningkatan kes berjaya diratakan. Ada satu hari tu, Denmark hanya mencatat angka 32 kes harian sahaja sejak lockdown.

Dasar lockdown yang diperkenalkan serentak dengan pakej rangsangan ekonomi yang hebat, Denmark berjaya mengelakkan negara mereka jatuh ke kancah malapateka seperti negara Eropah yang lain.

Kita dah ambil pengajaran daripada kesilapan Iran dan Itali. Kita dah belajar cara kuarantin China, efisyennya sistem perubatan Korea Selatan, ini giliran kita belajar dasar ekonomi Denmark pula hari ini. InsyaALLAH, sama-sama kita keluar dari dugaan ini.


Asal Usul Perkataan Marhaen

Perkataan ‘Marhaen’ pada hari ini sering digunapakai oleh ramai individu khususnya politikus untuk mengambarkan rakyat bawahan yang orang bernasib baik di Tanah Melayu ini.

Ia juga turut sinonim dengan maksud ‘rakyat biasa’ sesuai dengan takrif yang dibawa oleh rakyat Malaysia.

Tapi tahukah kita perkataan ‘Marhaen’ mula diperkenalkan oleh Presiden Republik Indonesia yang pertama, Soekarno.

Siapa sebenarnya ‘Marhaen’ itu? Bung Karno ada menceritakan asal usul ‘Marhaen’ di dalam buku biografinya, “Soekarno, Penyambung Lidah Rakyat Indonesia” karya Cindy Adam.

Pada suatu pagi sekitar tahun 1920-an, Soekarno mengayuh basikal tua miliknya, dan beliau mengayuhnya tanpa tujuan yang pasti. Kebetulan arah Sukarnoe pada hari itu menuju ke Bandung Selatan, suatu daerah pertanian di Desa Cibintinu. Sawah bendang yang menghijau kekuningan.

Suasana Bandung Selatan ketika itu, adalah daerah pertanian. Para petani mengerjakan sawahnya yang kecil, yang masing-masing luasnya kurang dari tiga hektar. Tanpa diduga, pandangan Soekarno terarah kepada sosok petani muda yang tengah giat mencangkul. Dia seorang diri. Soekarno pun tertarik untuk menghampiri petani muda tersebut.

Di pinggir sawah, Soekarno berdiri termenung, menatap petani muda yang terus menerus mengayunkan cangkul. Sejurus kemudian, Soekarno pun mendekati petani tadi. Kerana mengetahui seseorang sedang menghampiri, petani tadi menghentikan aktiviti mencangkul lantas memandang ke arah Soekarno.

Terjadilah perbualan bersejarah antara mereka berdua.

“Milik siapa yang engkau kerjakan sekarang ini wahai petani muda?”

“Saya, tuan,” jawab petani itu.

Soekarno bertanya lagi, “Apakah engkau memiliki tanah ini bersama-sama dengan orang lain?”

“Oo, tidak tuan. Kepunyaan saya sendiri.”

“Tanah ini kau beli?”

“Tidak. Warisan ayah kepada anak turun-temurun.”

Sejenak Soekarno terdiam. Melihat tamunya diam, si petani muda pun kembali mencangkul. Sedangkan Soekarno sedang giat berfikir melakukan penggalian mental. Menggali teori. Mencangkul filosofi di otaknya, hingga mengalirkan pertanyaan-pertanyaan lain.

“Bagaimana dengan sekopmu? Sekop ini kecil, tapi apakah kepunyaanmu juga?”

Petani muda kembali menghentikan kegiatan, dan menjawab, “Ya, tuan.”

“Cangkul ini?”

“Saya punya tuan.”

“Bajak?”

“Saya punya, tuan.”

“Untuk siapa hasil yang kau kerjakan.”

“Untuk saya, tuan.”

“Apakah cukup untuk keperluanmu?”

Petani mengangkat bahu sambil mengerutkan dahinya. Tak terluah di mulut.

“Bagaimana sawah yang begini kecil mampu menyara seorang isteri dan empat orang anak?”

“Apakah ada yang dijual dari hasilmu?”

“Hasilnya sekadar cukup untuk kami makan. Tidak ada lebihan untuk dijual tuan.”

“Kau mempekerjakan sawah orang lain?”

“Tidak tuan. Saya tidak mampu.”

“Apakah engkau pernah buat kerja buruh yang lain?”

“Tidak, tuan. Hanya ini. Saya harus membanting tulang, akan tetapi kepayahan saya semua untuk saya.”

Kemudian Soekarno menunjuk sebuah pondok kecil seraya bertanya, “Siapa yang punya pondok kecil itu?”

“Itu pondok saya, tuan. Hanya pondok kecil dan juga rumah, tapi kepunyaan saya sendiri.”

“Jadi kalau begitu…semua ini engkau punya?”

“Ya, tuan.”

Setelah perbualan itu, Soekarno menanyakan nama petani muda itu. Dan petani itu menjawab, “Marhaen”.

Nama Marhaen adalah nama biasa di Tanah Jawa. Sama biasanya dengan nama Jones atau Smith di Amerika. Atau Megat dan Melur di Tanah Melayu.

Akan tetapi, dari dialog dengan Marhaen itulah Bung Karno mendapat ilham untuk rakyatnya. Sejak dari peristiwa itu, Soekarno akan menggelarkan rakyat bawahan atau rakyat yang kurang bernasib baik di tanah airnya sebagai ‘Marhaen’.

Dan terhasillah juga konsep Marhaenisme yang sempat dipopularkan oleh Soekarno setelah itu.
Artikel disumbangkan oleh Nicko Zulkarnain kepada The Patriots.


Kehebatan Aman Ramli – Armaya – AR Tompel

Manusia yang bergelar seniman mempunyai pelbagai kebolehan yang khusus. Ada yang cenderung ke arah seni halus, ada berlakon, ada yang berlawak. Ada juga menyanyi dan ada yang menulis. Walau apa pun bidang yang diceburi, sang seniman itu tetap melahirkan ekspresi dengan berkarya sampai ke akhir hayat mereka.

Namun tidak ramai seniman yang mempunyai kepelbagaian bakat atau istilahnya serba boleh. Dalam dunia seni kita, boleh dikatakan yang kita kenali tidaklah ramai. P.Ramlee adalah salah seorang dari golongan seniman serba boleh. Seorang lagi yang saya rasa sangat sesuai dimasukkan ke dalam kategori serba boleh namun telah hampir terlupakan. Beliau ini lebih senior dari P.Ramlee malah telah pun melibatkan diri di bidang seni lakon atau berkarya sebelum P.Ramlee menjadi seniman. Insan istimewa kelahiran Sumatra ini bergelar Armaya atau dikenali ramai sebagai AR Tompel. Gelaran Tompel diberikan merujuk kepada pementasan bangsawan Si Tompel.

ZAMAN BANGSAWAN & SANDIWARA

Lahir dengan nama Aman Ramlie bin Jaafar (1918), beliau mula melibatkan diri dengan panggung Bangsawan di zaman kegemilangan pertunjukan tersebut sewaktu di Medan. Bersama kumpulan Kris Opera yang disertainya pada 1938, bermulalah karier seninya menjadi “Tap Dancer”. Beliau juga berlakon, menyanyi dan berlawak sewaktu zaman penjajahan Jepun di Medan. Menjelajahlah beliau bersama beberapa rombongan Bangsawan ke pelbagai daerah di serata Indonesia. Setelah menimba pengalaman yang bernilai untuknya, Tompel bersama teman-teman seperjuangan seperti Jah Lelawati dan M.Booty (suami Kasma Booty) berhijrah ke Singapura pada sekitar tahun 1946.

Di Singapura, mereka terus manggung (istilah bahasa Indonesia yang bererti membuat persembahan di panggung) di atas pentas Bangsawan di tempat-tempat hiburan ternama di Singapura yakni New World, Happy World dan beberapa tempat lain si serata pulau yang menjanjikan kebebasan dan kesenangan dalam berkarya sebagai anak seni. Sambutan di waktu itu hangat. Di waktu itulah Tompel terkenal sebagai Pelawak atau ahli Komik. Setelah merosotnya Bangsawan, Tompel berganti ke rombongan Sandiwara Rayuan Asmara dan juga mula berjinak-jinak dalam dunia perfileman.

Kerana begitu kayanya pengalaman dan pengetahuan beliau dalam dunia bangsawan dan sandiwara, apa saja cerita di pernah dipentaskan sangat segar dalam ingatan dan sukar bagi sesiapa untuk cakap “auta” atau bedek dengannya. Apa tidaknya, Tompel sudah manggung sejak kecil lagi.

Di Malay Film Productions di Singapura, Tompel berlakon untuk beberapa filem seperti Nilam, Aloha, Rachun Dunia, Dewi Murni dan Bapa Saya. Beliau sangat sesuai digandingkan dengan seniman Daeng Harris dan seniwati Siti Tanjung Perak kerana gelagat lucu diantara mereka. Saya tidak boleh lupa adegan lucu beliau menari dan menyanyi “Samba Lado” dalam filem Rachun Dunia (MFP, 1949) bersama Siti Tanjung Perak.

LAWAK GAYA TOMPEL

Tompel bukan saja berlakon untuk filem-filem MFP dan NUSANTARA, beliau juga membuat banyak persembahan lawak dan Sandiwara serata Singapura dan Malaya. Keistimewaan yang ada pada Tompel adalah beliau bukan saja berlawak dengan cara slapstick atau gerak gaya atau telatah seperti teman-teman komik seperjuangannya. Tompel lebih banyak berlawak dengan kata-kata sahaja. Keluarnya kalimat-kalimat bersahaja tetapi lucu terus membuat penonton pecah perut. Boleh juga dikatakan beliau seorang “Stand Up Comedian”.

MFP vs NUSANTARA

“MFP membunuh kaliber dan bakat saya”

Tompel adalah aset yang berharga bagi MFP ketika itu kerana kemasyhurannya sebagai pelawak. Namun beliau merasa agak berbatas untuk berkarya dan hanya setakat dikenali dan dipromosikan sebagai Pelawak. Sesekali beliau diberikan peranan penulis cerita. Padahal beliau adalah seniman yang serba boleh. Beliau merasakan bahawa keterbatasan di MFP seolah-olah membunuh kaliber dan bakatnya. Maka dengan senyap-senyap beliau bergabung bersama NUSANTARA FILMS di Bukit Timah, pesaing hebat MFP di waktu itu. Di Nusantara, Tompel mendapat kebebasan berkarya. Beliau menjadi Pengarah, Pelakon, Menulis Cerita dan Kata bual. Terbitlah Filem arahannya bersama Hsu Chiao Meng yang pertama yakni PERKAHWINAN RAHSIA pada 1951 sekaligus menjadikan Tompel sebagai Pengarah Melayu pertama dalam industri perfileman. Beliau menggunakan nama samarannya ARMAYA agar tidak diketahui oleh pihak MFP. Ada yang mengatakan Seniman Haji Mahadi sebagai pengarah Melayu pertama, namun fakta ini kurang tepat. Haji Mahadi adalah pengarah Melayu pertama untuk Malay Filem Productions sahaja, menerusi filem Permata Di Perlimbahan (1952). Pihak Shaw Brothers mendapat tahu tentang pelanggaran kontrak yang dilakukan Tompel namun tidak pula mendakwanya.

Disebabkan A.R. Tompel merupakan aset penting Shaw Brothers (“Aloha”, “Berdosa”, “Bapa Saya” dan “Pulau Mutiara” menghasilkan pendapatan yang lumayan), dia telah dipanggil oleh Shaw Brothers untuk berunding yang kemudian menawarkannya sebagai pengarah filem, untuk mengarahkan “Fatimah”. A.R.Tompel menolak kerana pembayaran yang dianggapnya tidak setimpal, dan kerana itulah Haji Mahadi telah ditugaskan menjadi pengarah “Fatimah” yang kemudian ditukar tajuknya menjadi “Permata Di-Perlimbahan” (1952) yang dibintangi oleh Maria Menado dan Nordin Ahmad.

MERDEKA STUDIO

Setelah Perkahwinan Rahsia, Tompel mengarah filem-filem lainnya di Nusantara seperti Norma, Chinta Murni, Sehati Serasa, Sesal Tak Sudah dan Seniati. Sayangnya, Nusantara Films tidak kekal lama kerana kalah dalam persaingannya dengan MFP. Nusantara berhenti menerbitkan filem-filem Melayu dan hanya fokus kepada beberapa filem Mandarin sebelum menutup studionya. Tompel tidak kembali ke MFP dan terus berkarya bersama rombongan Sandiwara. Pada 1961, namanya disebut kembali di akbar dan majalah kerana kembali ke dunia perfileman sebagai pengarah filem ABU NAWAS terbitan Merdeka Studio yang bertempat di Kuala Lumpur.

“Sa-orang seniman tidak sahaja harus chinta pada kebudayaannya, tetapi harus chinta juga pada bahasanya.” – Ar Tompel

Tompel adalah seorang yang berkeperibadian Melayu, mencintai budaya dan bahasa Melayu. Beliau juga bersikap terbuka pada suasana masyarakat berbilang kaum. Beliau pernah ditanya oleh wartawan mengapa menyelenggarakan filem “Sampek Eng Tai” (1961) di Merdeka Studio dalam bahasa Melayu yang berdasarkan cerita kuno Cina padahal itu bukan cerita Melayu.

“Kita harus menyesuaikan usaha kita sekalipun kita mempunyai dasar perniagaan, dengan keadaan negeri kita.” Maksud Tompel, sebuah negara yang mempunyai masyarakat berbilang kaum dan keturunan, harus mempunyai rasa saling mengerti dan ianya tidak akan tumbuh selagi satu puak mencurigai dan tidak memahami cara hidup puak yang lain. Lagi pula cerita Sam Pek Eng Tai ni bukanlah sesuatu yang baru bagi masyarakat Melayu ketika itu. Cerita tersebut sudahpun dipentaskan di wayang-wayang Bangsawan sebelumnya. Jadi konsep satu Malaysia sudah digerakkan oleh Tompel dan juga beberapa teraju utama sejak dulu.

Tompel tidak meneruskan kariernya sebagai pengarah di Studio Merdeka setelah itu. Beliau meneruskan bidang lakonan dan menulis cerita dan dialog untuk perusahaan tersebut. Apabila seniman agung P.Ramlee berhijrah ke Merdeka Studio pada 1964, Tompel bergabung dan bekerjasama dengannya dalam filem-filem yang diarahkan P.Ramlee.

Tompel kembali terkenal dengan watak “RE” dalam filem Do Re Mi (1966), Nasib Do Re Mi (1966) dan filem terakhirnya Laksmana Do Re Mi (1972) . Saya juga minat dengan lakonan beliau sebagai orang kaya Bakar dalam filem Keluarga 69 (1967). Sepanjang kehidupannya sebagai seniman, Tompel telah menghasilkan banyak cerita dan cerpen yang diterjemahkan ke Radio, TV dan pertunjukan Sandiwara. Antara cerita yang dihasilkan ialah Yang Gila, Takut-takut Berani, Keluarga Tompel, Nasib Si  Tompel dan banyak lagi.

Tompel meninggal dunia akibat kemalangan jalan raya pada 30 Januari 1973. Berita kematiannya mengejutkan dan membawa kesedihan dunia seni hiburan di Malaysia dan Singapura di waktu itu. Seniman Aman Ramli atau ARMAYA atau A.R Tompel adalah seorang seniman serba boleh dari tiga zaman (Bangsawan, Sandiwara dan Filem). Semoga kita tidak melupakan jasa Almarhum dalam dunia seni hiburan.

Terima kasih seniman kami, Aman Ramli – Armaya – A.R Tompel. Semoga Allah merahmatimu. Amin.

Sumber:

Rudy Djorhanaen

Kelab Filem & Muzik Melayu Klasik


Nicolae Ceausescu : Penguasa Sosialis Yang Dibunuh Boyeru?

Siapakah Nicolae Ceausescu?

Dilahirkan pada 26 Januari 1918 di perkampungan kecil Barat Bucharest di Scornicesti. Individu yang memegang tampuk pentadbiran Romania selama 25 tahun ini banyak menjalankan dasar pemerintahan secara kuku besi tetapi bersifat terbuka dalam soal dasar luar terhadap negara lain.

Pada usia mudanya, Caeusescu melibatkan diri dalam gerakan Buruh Romania pada 1932. Nasib tidak menyebelahinya apabila dikesan oleh pihak berkuasa atas tuduhan  terlibat dengan kegiatan bawah tanah parti komunis dan dipenjara selama 30 bulan. Ketika inilah beliau bertemu dengan Gheorghe-Dej, individu berpengaruh gerakan revolusi Romania  yang bertanggungjawab membawa Caeusescu di bawah sayapnya dan memperkenalkan ilmu berkaitan teori Marxist-Leninism. Dengan lemahnya pengaruh kuasa pakatan Axis yang mula lemah dan penjajah Soviet Union di Romania, Caeusescu berjaya melepaskan diri dari penjara. Dengan penjarahan komunis, beliau mula mengambil kesempatan untuk membina pengaruh untuk berkuasa di bawah pakatan Gheorghe-Dej.

Pada tahun 1945, Caeusescu dilantik secara rasmi sebagai brigadier general tentera Romania. Selepas 20 tahun berada dalam komitee komunis bersama Gheorghe-Dej, berjaya menguasai pemerintah Romania secara mutlak. Pada tahun 1955, beliau dilantik sebagai ahli penuh parti Politburo namun 10 tahun berikutnya kelantikan penuh sebagai Ketua Parti Komunis Romania bersebabkan kematian Gheorghe-Dej akibat kanser.

Terkenal sebagai individu yang mempunyai ucapan yang cukup bersemangat dan berani menempelak Rusia. Rakyat merasakan duduk di bawah pemerintahan seorang kuku besi sepertinya berani menongkang arus dengan pembawakan diri yang menyakinkan dengan mengubah wajah Romania sebagai sebuah negara yang penuh kemajuan ekonomi. Dengan semangat nasionalis yang tinggi ditunjukkan Ceausescu, rakyat pada ketika itu merasakan penuh bangga memiliki beliau sebagai pemerintah menjadikan diri mereka sesuatu yang berbeza di mata dunia. Sebagai pencinta sejarah negaranya dan bersifat  patriotisme, beliau juga mengagumi sejarah “Mihai the Brave, Kings of the Romanians”.

Beliau juga menjadi pemimpin komunis menjadi internasionalis yang menjalinkan hubungan baik dengan istana Buckingham, dijemput dengan penuh hormat oleh Queen Elizabeth ke United Kingdom dengan menaiki kereta kuda. Secara tidak langsung membuktikan dalam keanggotaan negara-negara komunis ada mempunyai pemimpin yang bersikap terbuka dalam hubungan diplomatik dengan negara berikat. Selain mempunyai hubungan baik dengan beberapa presiden negara luar termasuklah dari Amerika Syarikat, China dan negara-negara arab seperti Richard Nixon, Mao Tse Dong, Anwar Saddat dan Yasser Arafat.

Malah lawatan ini bertujuan untuk mengukuhkan hubungan antarabangsa dan ekonomi. Ceausescu sangat bercita cita tinggi ingin memajukan industri pertanian meletakan negara pada keadaan yang maju. Amatlah jarang kita mendengar perihal negara komunis yang diketahui mempunyai asas pengekonomian berdasarkan pertanian tetapi ingin pemodenan yang stabil.

Peranan Ceausescu sewaktu Perang enam hari Arab-Israel.

Ceausescu dipilih sebagai pendamai adalah bersebabkan mempunyai hubungan baik dengan ketiga tiga negara tersebut dan merupakan rakan rapat kepada Yasser Arafat, merangkap ketua pertubuhan Palestine Liberation Organisation (PLO). Oleh bersebabkan itu. Hubungan baik antara Bucharest dan Tel Aviv inilah mempengaruhi Israel untuk memilih Caeusescu sebagai pendamai kepada tiga negara.

Pada era 70-an, telah berlakunya konflik perang antara negara-negara Arab dan Israel di saat negara bangsa yahudi itu sedang meraikan perayaan Yom Kippur. Serangan mengejut tiga serangkai dari Palestin, Jordan dan Syria sangat membuatkan Israel tergesa gesa dalam mempersiapkan diri dari diserang bertubi tubi pada saat longgarnya pertahanan negara. Israel pada ketika itu diketuai oleh individu paling dibenci oleh muslim sedunia, Aeriel Sharon. Bagaimanapun kebijaksanaan Sharon dalam menangani kelicikan negara-negara Arab akhirnya membuahkan hasil apabila ketiga-tiga negara tersebut tumpas setelah berperang selama enam hari.

Melalui ucapan Anwar Saddat pada 16 Oktober 1973, bekas Presiden Mesir ketika itu menyatakan persetujuan genjatan senjata tanpa mengenakan sebarang syarat seterusnya menamatkan aktiviti ketenteraan Mesir terhadap Israel. Pada 20 Oktober 1973, Henry Kissinger bersetuju mengikuti cadangan daripada Kremlin bagi memastikan genjatan termeterai. Melalui usaha pendamaian kedua belah pihak United Nation Security Council (UNSC) telah menggunapakai resolusi  no.338 dan 339 untuk menguatkuasakan genjata senjata bagi menamatkan konflik perang arab.

Ketegangan yang membunuh jiwa Romania

Ketegangan rakyat terhadap Caeusescu semakin memuncak. Pada Krismas 1989, berhadapan jutaan rakyat beliau memberikan ucapan sewaktu perarakan nasional, keadaan makin tidak terkawal dan berlaku kekecohan. Beliau menghentikan ucapan dan rakyat mula menyerbu istana Bucharest namun berjaya melarikan diri dengan menaiki helikopter bersama isteri, Elena Caeusescu. Para komrad pula sudah bersedia mengkhianati kesetiaan, menangkap, membicarakan dan menjatuhkan hukuman mati. Sebelum bercerita lebih lanjut apa tindakan tentera terhadap beliau, kita hendak mengetahui juga apa yang menyebabkan rakyat semakin membenci diktator ini.

Antara faktor penyumbang kebencian rakyat meningkat berpunca:

Untuk menyelesaikan kemelut ini, Ceausescu telah meminta bantuan kewangan luar sebanyak 10 juta dollar untuk penyelesaian kemelut ekonomi Romania. Namun, sebaliknya yang berlaku adalah beliau menggunakan dana luar demi memenuhi tuntutan yang tidak sepatutnya membina istana klasik. Dalam ketegangan emosi rakyat yang kian memuncak, beliau cuba memujuk hati rakyat dengan pemberian rumah flat dua bilik secara percuma tetapi tidak selesa kerana ruang rumah yang sempit. Meskipun beliau berjaya menguruskan defisit hutang, taraf kehidupan rakyat ketika itu menghumban ke kancah kemiskinan teruk dalam kalangan negara-negara Eropah.

Keadaan yang makin tidak terkawal inilah menyebabkan rakyat mula berpaling tadah. Walaupun dijanji bermacam macam perkara termasuklah bantuan makanan, rakyat tidak lagi mempercayai apa jua kata-kata yang datang dari mulutnya. Selepas berjaya melarikan diri dari serbuan dengan menaiki helikopter, nasib tidak menyebelahi Caeusescu apabila tentera yang berpaling tadah kepadanya telah menangkap beliau untuk dibicarakan atas jenayah kemanusiaan.

Pada asalnya hanya beliau saja yang dihukum mati namun Elena Caeusescu membantah keputusan suaminya dihukum mati berseorang. Elena yang juga merupakan Timbalan Presiden Romania berkeras hukuman mati dijalankan bersama supaya mati bersama di sisi suami. Kedua duanya diikat dengan tali, dibawa ke sebuah kawasan perumahan. Hukuman mati dijalankan dengan tembakan rifel dilepas berdas-das oleh tentera.

Pengakhiran hidup Caeusescu di tangan Boyeru

Ionel Boyeru masih teringat bagaimana di hadapan matanya Caeusescu dan Elena mati di tangannya dengan butiran peluru yang dilepaskan olehnya kepada kedua individu yang cukup dibenci warga Romania menerusi selaras rifle Kalashnikov pada Krismas 1989. Cuma sedikit kegusaran yang dihadapi Boyeru ketika itu adalah membunuh insan yang tidak melawan dengan tangan diikat tanpa bersenjata.

Kerana kerelaan diri untuk menyertai sebuah misi rahsia, rupanya ditugaskan untuk membunuh bekas Presiden Romania itu menyebabkan dirinya dikenang sepanjang masa namun dibayar dengan harga yang mahal kerana menyebabkan kebebasan diri, ketenangan dan perkahwinannya akan menjadi ancaman buat pihak pro-Caeusescu untuk membalas dendam semula atas perbuatannya melaksanakan hukuman mati tersebut.

Boyeru mempercayai pelurunya mengenai kedua dua pasangan sewaktu pelaksaan hukuman dijalankan ketika dua askar lagi yang ditugaskan untuk menembak tergendala berpunca sifat gugup dan terlupa menukar setting kepada automatik menyebabkan hanya beberapa tembakan sahaja dilepaskan.

Penutup

Dengan matinya Ceausescu, bererti tamatlah era pemerintahan kuku besi raja komunis dahulunya dijulang kini dibenci. Sejarah seorang ketua negara sosialis yang akan dikenang sepanjang zaman oleh rakyat Romania sebagai pemerintah yang menyebabkan berjuta rakyat kebuluran dan membawa kesengsaraan ekonomi.

Rujukan :

The King of Communism, BBC, 2016.


10 Fakta Mengenai Johor Yang Orang Johor Mungkin Tak Tahu

1. Asalnya Johor menggunakan ejaan Johore dengan menambah ‘e’ di hujung kerana ia adalah ejaan rasmi mengikut Johore Government Gazette. Sebab itu kalau korang tengok bas lama-lama atau kilang lama-lama, dorang akan guna ejaan Johore ni. Contohnya bas Johore Motor(dari Kluang ke Batu Pahat). Walaubagaimanapun, sekarang ejaan Johor lebih kerap digunakan kerana ia lebih dekat dengan hati rakyat Johor.

2. Johor adalah negeri pertama yang mengamalkan sistem raja berperlembagaan melalui Undang-undang Tubuh Negeri Johor yang dimasyhurkan oleh Sultan Abu Bakar.

3. Maharaja Abu Bakar telah mengasaskan pasukan askar Timbalan Setia Negeri Johor(JMF-Johore Military Forces) pada tahun 1885. Selain JMF, Johor juga mempunyai JVF(Johore Voluntarily Forbes) yang ditubuhkan pada 1905. Ini memberi ilham kepada Kerajaan Persekutuan untuk menubuhkan pasukan Askar Melayu pada tahun 1933.

4. Tahun 1883, Johor telah menubuhkan Jabatan Pelajaran yang diketuai oleh Datuk Bentara Dalam iaitu Datuk Munsyi Ibrahim. Pada tahun 1887, jabatan ini telah ditambah dengan penubuhan Lembaga Penasihat Pelajaran yang dianggotai oleh ketua-ketua jabatan kerajaan dan pemimpin setempat. Untuk meningkatkan pendidikan di kalangan rakyat, satu Enakmen iaitu Enakmen 1902 telah diperkenalkan untuk mewajibkan ibu bapa bangsa Melayu menghantar anak mereka ke sekolah. Ini menunjukkan bahawa sejak dari awal lagi pemerintah Johor begitu mementingkan pelajaran kepada rakyatnya.

5. Johor memang sinonim dengan sekolah agama. Sekolah agama yang ada sekarang ini telah bermula sejak tahun 1918 dan ia dikenali sebagai Sekolah Al-Quran dan pada tahun 1923, namanya telah ditukar kepada Sekolah Kitab sebelum ditukar semula kepada Sekolah Agama yang kekal hingga ke hari ini. Korang yang duduk Johor mesti tahu betapa powernya Sekolah Agama sampai ke Darjah Khas nikan? Nak nak, korang mesti ingat belajar pakai kitab Mutlaal Badrain yang tebal tu kan?

6. Di Johor juga lahirnya tokoh-tokoh intelektual melayu bersama karya yang hebat seperti Tuhfat al-Nafis, Aturan Setia Melayu Bugis, Syair Maharaja Abu Bakar dan Perundangan Johor, yang tidak asing dalam kesusasteraan dan manuskrip sejarah negara. Tun Sri Lanang pengarang kitab Sulalatus Salatin pun lahir di Johor. Korang tahukan betapa powernya buku Sulalatus Salatin ni?

7. Johor mempunyai satu-satunya hospital berwarna merah di Malaysia iaitu Hospital Sultanah Aminah yang telah dibina pada tahun 1882.

8. Encik Mohamad Bin Hamzah iaitu pereka Jalur Gemilang berasal dari Johor. Beliau adalah salah seorang kakitangan Jabatan Kerja Raya(JKR) Johor dan bersekolah di English College(kini Maktab Sultan Abu Bakar).

9. Johor mempunyai pasukan bola sepak pertama dari Asia Tenggara pertama yang berjaya memecahkan monopoli pasukan-pasukan Asia Barat dan memenangi Piala Konfederasi Bola Sepak Asia (AFC). Selain itu, JDT adalah pasukan pertama yang menjadi juara hatrik Liga Super dan pasukan pertama ‘Invincibles’ kat Malaysia.(Invincible ni maksudnya tak pernah kalah dalam saingan Liga Super).

10. UMNO dirasmikan pada 11 Mei 1946 di Johor Bahru. Pengasas dan Presiden UMNO yang pertama ialah Dato’ Onn Jaafar. Beliau pernah memegang jawatan Menteri Besar Johor namun berundur daripada jawatan tersebut untuk memberi tumpuan kepada UMNO.

Nota Editor: Artikel ini dinaikkan selepas mendapat keizinan daripada pemilik aritkel iaitu Muhammad Yusof.


Ketika Garam Lebih Berharga Dari Emas

Pada Zaman Pertengahan, garam di Afrika Barat didagangkan dengan bayaran emas. Perkara ini sememangnya suatu hal yang menarik memandangkan pada hari ini, garam merupakan satu komoditi yang murah dan mudah didapati. Walau bagaimanapun pada zaman dahulu, garam amat sukar untuk diperoleh di kawasan-kawasan tertentu. Keadaan ini memaksudkan bahawa kawasan yang mampu mengeluarkan garam berpotensi untuk mendagangkannya sebagai suatu barang yang amat berharga, senilai emas. Di Afrika Barat, perdagangan garam membawa kepada pembangunan jalan-jalan perdagangan dan kekayaan melimpah-ruah buat kota-kota yang dilalui oleh kafilah-kafilah dagang pada zaman pertengahan.GARAM MENINGKATKAN KETAHANAN MAKANANWalaupun kelebihan garam seringkali dikaitkan dengan makanan, ia sebenarnya memiliki banyak kegunaan. Pada hari ini, garam secara umumnya diguna untuk menghadirkan rasa masin pada makanan. Namun pada zaman dahulu, garam memainkan satu kefugsian yang sangat penting – meningkatkan ketahanan makanan. Pada zaman sebelum wujudnya peti sejuk, makanan seperti daging dan sayur-sayurkan akan dibubuh garam agar ia masih boleh dimakan di kemudian hari.Kepentingan garam turut dapat dilihat secara ketara di zaman Rom, di mana tentera-tentera mereka dibayar dengan salarium argentum atau ‘wang garam’. Daripada istilah inilah lahirnya perkataan ‘salary’ dalam Bahasa Inggeris.

Sekitar kurun ke-5 Masehi, penggunaan unta secara meluas membolehkan masyarakat penutur Bahasa Berber meredah Gurun Sahara. Menjelang kurun ke-8 Masehi pula, aktiviti perdagangan mula berjalan secara tahunan di rantau Sahara dan sub-Sahara, Afrika Barat. Wilayah sub-Sahara Afrika Barat dilimpahi dengan sumber emas. Justeru, emas-emas ini lazimnya ditukar dengan garam yang dibawa oleh kafilah-kafilah dagang yang tiba dari utara.

LOGISTIK DALAM PERDAGANGAN GARAMGaram yang diangkut oleh kafilah-kafilah dagang ini diperoleh dari lombong-lombong garam di Gurun Sahara. Di beberapa tempat tertentu seperti Taghaza dan Taoudenni, kawasan simpanan garam dapat ditemui tidak begitu jauh dari permukaan padang pasir. Lazimnya, operasi perlombongan dilakukan di kawasan-kawasan seperti ini dan hamba atau buruh-buruh dibawa masuk dengan jumlah yang banyak untuk melakukan kerja-kerja melombong garam.Garam yang berbentuk bongkah-bongkah itu kemudiannya dimuatkan ke atas badan unta-unta. Lalu, unta-unta ini membawanya ke selatan untuk ditukarkan dengan emas.

Perdagangan ini dijalankan dengan menggunakan satu proses yang dipanggil sebagai ‘perdagangan barter senyap’, memandangkan kedua-dua pihak pedagang langsung tidak bercakap dan bahkan, tidak bertemu antara satu sama lain.Di lokasi perdagangan yang mereka tetapkan, pedagang-pedagang garam akan mempamerkan garam yang dibawa oleh mereka. Lalu, gendang akan dipukul untuk memaklumkan hasrat mereka untuk menjual garam. Setelah itu, mereka kembali ke dalam khemah.Kemudian, pedagang-pedagang emas yang mendengar bunyi pukulan gendang itu akan keluar untuk melihat garam-garam yang dipamerkan, lalu meletakkan jumlah emas yang mereka rasakan sesuai sebagai pertukaran ke atas garam yang mahu mereka ambil. Kemudian, mereka akan memukul gendang dan kembali ke dalam khemah.Para pedagang garam kemudiannya akan keluar semula dan melihat jumlah emas yang ditawarkan. Sekiranya mereka berpuas hati dengan jumlah emas tersebut, maka emas itu akan diambil dan garam yang mereka bawa pula ditinggalkan sebelum memukul gendang dan beredar meninggalkan kawasan perdagangan tersebut.Seandainya mereka tidak berpuas hati dengan jumlah emas yang ditawarkan, mereka akan tinggalkan kesemua garam dan emas terdapat di situ, lalu memukul gendang dan kembali ke khemah bagi menantikan tawaran yang lebih baik daripada pedagang emas.KEPENTINGAN JALAN-JALAN PERDAGANGAN GARAMSebahagian ilmuwan berpendapat bahawa para sejarahwan terlalu berlebih-lebihan dalam memerikan kepentingan perdagangan garam. Antara faktor yang disuarakan oleh ilmuwan sebegini adalah garam bukanlah satu-satunya komoditi yang dibawa oleh para pedagang dari Afrika Utara.Antara barangan lain yang dibawa oleh para kafilah mereka termasuklah kaca, batu-batu berharga dan barangan seramik buatan Afrika Utara. Di samping itu, masyarakat di Afrika Barat boleh sahaja memperoleh sumber garam dari tumbuhan dan tanah, yang mana sumber tersebut cukup untuk memenuhi keperluan mereka. Tambahan lagi, garam-garam yang dilombong dari Gurun Sahara dianggap sebagai barangan mewah yang hanya mampu dibeli oleh orang-orang kaya lagi berkuasa.

Walau bagaimanapun, impak perdagangan garam di rantau ini sama sekali tidak boleh dinafikan. Pada hakikatnya, bukanlah sumber garam atau perlombongannya yang dikejarkan oleh penguasa-penguasa Afrika Barat. Akan tetapi, apa yang ditekankan oleh mereka adalah jalan-jalan perdagangan. Meraih kawalan ke atas jalan-jalan perdagangan ini memberi maksud bahawa mereka boleh mengenakan cukai ke atas kafilah-kafilah yang melaluinya. Cukai sebegini berupaya memberikan keuntungan yang besar buat mereka dan hal inilah yang mendorong kepada pembangunan empayar-empayar hebat di Afrika Barat seperti Empayar Ghana, Mali dan Songhai. Selain itu, terdapat sejumlah kota penting yang ditubuhkan di sepanjang jalan perdagangan itu.Antaranya adalah Timbuktu, yang bukan hanya berfungsi sebagai sebuah pos perdagangan penting, malah meraih kemasyhuran sebagai pusat kebudayaan Islam. Lebih daripada itu, disebabkan oleh adanya jalan-jalan perdagangan inilah makanya Islam dapat tersebar sehingga ke sub-Sahara Afrika Barat.

Walaupun garam sejak sekian lama telah kehilangan status sebagai komoditi yang bernilai tinggi, akan tetapi aktiviti melombong garam masih terus dijalankan di Sahara dan ia terus dijadikan sebagai punca rezeki masyarakat yang menetap di sana. Sama seperti masyarakat terdahulu, pelombong-pelombong garam di Sahara pada hari ini masih lagi bergantung kepada unta untuk mengangkut garam yang dikeluarkan. Hanyasaja kuantitinya jauh lebih kecil berbanding dahulu, dan ia tidak lagi ditukarkan dengan emas.

DIOLAH DAN DITERJEMAHKAN DARI:Wu Mingren. (28 April 2019). Went Salt Was Traded for Gold: The Salt Trade of West Africa that Built Kingdoms and Spread Culture. Ancient Origins. https://www.ancient-origins.net/history-ancient-traditions/salt-trade-0011802


Hari-Hari Terakhir Muammar Gaddafi

Kemiskinan, pengangguran dan penyelewengan merupakan kelemahan besar dalam Dunia Arab. Tiga perkara ini mencetuskan Kebangkitan Dunia Arab, yang bermula di Tunisia apabila Mohamed Bouazizi memb4k4r dirinya kerana diani4yai pihak berkuasa tempatan.

Melihat bagaimana arus anti-kerajaan merebak, Libya mengambil langkah-langkah pencegahan. Kerajaan mengurangkan harga makanan dan membebaskan 110 t4h4nan politik dari penj4r4 (St. John, 2012).

Pendekatan “carrot and stick” ini digunakan untuk menenangkan bantahan-bantahan yang semakin rancak kerana pengaruh Facebook dan Twitter.

Malah kerajaan Gaddafi juga cuba mengedarkan 150,000 komputer riba kepada anak-anak muda. Walaupun berjaya menyekat al-Jazeera dari rangkaian televisyen, rakyat masih lagi boleh melayari Internet.

Isu-isu ekonomi yang lama berlarutan dipetik untuk melemahkan pengaruh Gaddafi. Kekurangan rumah mampu milik dan peluang pekerjaan (30 peratus rakyat Libya menganggur) membajakan benih bantahan.

Gaddafi pula mengumumkan bahawa pihak pemb3rontak akan dibvru di “setiap jalan, rumah dan almari” (Kawczynski, 2011).

Kenyataan tersebut telah mem4kan diri Gaddafi sendiri, kerana pihak t3nter4nya mula men3mb4k peserta-peserta bantahan di Benghazi (Adetunji, Beaumont, & Chulov, 2011).

Malah pihak t3nter4 juga menyebabkan kem4t1an 15 orang yang menghadiri sebuah majlis peng3bVmian.

Apa yang berlaku telah meledakkan revolusi di seluruh Libya, disertai pihak NATO pula. Jika Rusia masih berada dibawah Vladimir Putin, Rusia tentu sekali akan menggunakan kuasa veto.

Tetapi Dmitry Medvedev sekadar mengecualikan diri (bagi pihak Rusia), yang menghalalkan operasi NATO.

20 Oktober 2011

Muammar Gaddafi tidak disukai di negeri-negeri miskin di sebelah timur Libya. Kota-kota al-Bayda, Benghazi, Misrata dan Tobruk menjadi pusat kuasa untuk pihak yang memb3r0ntak.

Mereka menubuhkan Majlis Peralihan Kebangsaan (NTC) untuk mengambil alih tampuk pemerintahan daripada Gaddafi. Dalam masa beberapa bulan, Gaddafi kehilangan pengaruh di seluruh negara.

Setelah Tripoli jatuh ke tangan pemb3r0ntak, Gaddafi bersetuju untuk menyerahkan kuasa kepada NTC (Smith, 2011). Tetapi NTC mahu beliau menyerahkan diri jika ingin berunding.

Tanpa sebarang persetujuan, NTC meneruskan s3rangan. Kawasan-kawasan Gaddafi sentiasa dib0m, dan Gaddafi sering dipindahkan.

Setiap hari yang berlalu Gaddafi dilaporkan meluangkan masa untuk bersolat dan baca al-Qur’an (Human Rights Watch, 2012).

Pada 20 Oktober 2011, Gaddafi keluar dari Daerah 2 di Sirte dalam sebuah konvoi bersenj4ta untuk ke Lembah Jarref.

Konvoi ini dis3rang pihak NATO, dan Gaddafi dilarikan ke sebuah rumah berdekatan yang sedang dib0m pemb3rontak dari Misrata. Gaddafi terpaksa disembunyikan dalam paip longkang di sebuah tapak pembinaan.

Di situ pihak pengawalnya bertempvr begitu lama untuk melindungi Gaddafi. Tetapi pertempvran sengit itu dimenangi pemb3rontak yang berjaya menc3der4kan kepala Gaddafi dengan sebutir b0m tangan.

Mereka tidak tahu pun bahawa Gaddafi ada di situ, kerana pintasan radio perisikan hanya mengatakan “aset penting” sahaja.

Apabila dikeluarkan, Gaddafi dilaporkan bertanya: “apa dosa aku pada kamu?” Takbir dilaungkan di sekitar tempat, semasa Gaddafi yang berlvmuran d4r4h dibawa pergi.Ada video menunjukkan seb1lah p1s4u dicucuk dalam dubur Gaddafi semasa beliau merayu supaya tidak diapa-apakan.

Gaddafi men1ngg4l dunia tidak lama kemudian, dijangka kerana sudah dit3mb4k di perut oleh seorang pemuda.

Perdana Menteri NTC mengumumkan kem4t1an Gaddafi tengahari itu, sementara m4y4t Gaddafi disimpan dalam sebuah peti sejuk beku di sebuah pasar basah.

Empat hari m4y4t Gaddafi (yang tidak berbaju) dibiarkan untuk ditatap rakyat Libya.

RUJUKAN:

Adetunji, J., Beaumont, P. & Chulov, M. (2011, Februari 20). Libya protests: More than 100 (ditapiskan) as (ditapiskan) (ditapiskan) on unarmed demonstrators. The Guardian.

Human Rights Watch. (2012). (ditapiskan) of a Dictator: (ditapiskan) Vengeance in Sirte. Halaman 21-22.

Kawczynski, D. (2011). Seeking Gaddafi: Libya, the West and the Arab Spring. London Biteback. Halaman 242-243.

Smith, D. (2011, Ogos 28). Gaddafi offers to negotiate with Libya (ditapiskan) over transfer of power. The Guardian.

St. John, R.B. (2012). Libya: From Colony to Revolution Oxford. Halaman 282-283.


Semangat Setia Kawan Malaya-Singapura-Indonesia Selamatkan Rendra Karno

Rendra Karno adalah salah seorang pelakon dari Indonesia yang sangat berpengaruh. Populariti seniman dari tanah seberang itu semakin meningkat apabila filem-filem lakonannya menembusi pasaran di Singapura dan semenanjung  Tanah Melayu. Salah satu filem lakonan Rendra Karno yang mendapat sambutan hangat ialah Tiga Dara (1956) arahan Usmar Ismail.

Filem-filem dari Indonesia tidak mempunyai banyak perbezaan dengan filem-filem Melayu dari segi bahasa, budaya, seni lakon dan plot penceritaan. Usmar Ismail yang dikenali sebagai Bapa Perfileman Indonesia telah merancang untuk meluaskan lagi pengaruh filem-filem dari Indonesia di Malaya dan Singapura dengan menjalinkan usaha sama pembikinan filem dengan penggiat filem yang berpusat di Singapura. Melalui syarikat Pusat Filem Nasional Indonesia (PERFINI), Usmar Ismail bekerjasama dengan Merdeka Filem Enterprise yang dimiliki oleh Ho Ah Loke untuk menerbitkan filem Hilang Gelap Datang Terang pada tahun 1959. Filem tersebut dibintangi oleh pelakon-pelakon hebat dari Indonesia iaitu Rendra Karno, Chitra Dewi, Raden Ismail, Aminah Cendrakasih dan bintang sensasi Maria Menado.

Pada tahun 1959, Kuala Lumpur telah menjadi tuan rumah untuk Festival Filem Asia Pasifik ke-6 yang berlangsung pada 4 hingga 8 Mei 1959. Ramai penggiat filem yang berkampung di Kuala Lumpur ketika itu termasuklah delegasi Indonesia yang dibarisi oleh Rendra Karno, S. Effendi, Bing Slamet, Aminah Cendrakasih, Suzanna, Chitra Dewi, Fifi Young dan ramai lagi. Mereka tiba di Singapura terlebih dahulu pada 29 April 1959 untuk mengadakan pertunjukan pentas sebelum menghadiri festival filem tersebut.

Bintang-bintang dari Indonesia telah mengadakan persembahan di panggung Odeon Katong, Singapura selama 5 hari berturut-turut. Acara yang paling mendapat perhatian ramai ketika itu ialah lawak jenaka berjudul “Mak Chomblang” yang diketuai oleh Bing Slamet, Chitra Dewi dan Rendra Karno. Ketika berlangsungnya persembahan pentas itulah Rendra Karno dilaporkan menghidap penyakit mata yang agak serius. Menurut laporan Berita Harian pada 29 Mei 1959, Rendra Karno mendapat penyakit mata itu ketika pendudukan Jepun di Indonesia. Pada mulanya beliau menyangka bahawa penyakit itu tidak serius namun ketika melakukan persembahan di Singapura, sakitnya itu semakin bertambah serta penglihatannya mulai kabur.

Penderitaan yang dihadapi oleh Rendra Karno itu mendapat simpati daripada seniman dan seniwati di Singapura. Atas dasar kemanusiaan dan semangat setia kawan, satu jawatankuasa telah ditubuhkan untuk membantu kos rawatan mata Rendra Karno. Pada bulan November 1961, sebuah jawatankuasa telah ditubuhkan yang diketuai oleh Maria Menado sebagai presiden, Mansor Haji Fadzal sebagai setiausaha, serta Haliza Mohamed Som, Adnan Isa dan Magiar Simen sebagai ahli jawatankuasa. Mereka telah merancang untuk membuat satu acara Malam Aneka Warna untuk mengutip dana untuk Rendra Karno. Selain daripada itu, Persatuan Artis Malaya (PERSAMA) yang diketuai oleh pengarah Jamil Sulong ketika itu turut menyokong penuh usaha para seniman dan seniwati filem Melayu untuk membantu pelakon nombor satu Indonesia itu.

Ketika ungkapan konfrontasi mulai disebut-sebut oleh pemerintah di Indonesia, para seniman dan seniwati di Malaya-Singapura tetap giat untuk menjayakan Malam Aneka Warna untuk Rendra Karno. Mereka dengan hati yang terbuka menolak perbezaan fahaman politik untuk saling membantu antara satu sama lain. Malam Aneka Warna yang dilangsungkan di Singapore Badminton Hall pada 16 Disember 1961 itu telah dihadiri seramai 6000 orang penonton termasuklah DYMM Sultan Abu Bakar Muadzam Shah (Sultan Pahang) dan permaisuri serta 200 orang pegawai dari Pejabat Konsulat Jenderal Indonesia di Singapura.

Antara seniman dan seniwati yang terlibat dalam persembahan pada malam itu ialah P. Ramlee, Saloma, Sarimah, Normadiah, Aziz Ja’afar, Aziz Sattar, Ibrahim Pendek dan Hashimah Yon (mewakili PERSAMA)  serta Latifah Omar, Wahid Satay, Rose Yatimah, Marsita dan Annie Lim yang mewakili Cathay-Keris Film. Bintang-bintang filem dari Indonesia juga turut hadir untuk memberi sokongan pada malam itu. Bing Slamet yang terkenal dengan lawak jenakanya itu turut naik ke pentas untuk membuat persembahan khas. Menurut laporan akhbar The Straits Times bertarikh 27 Februari 1962, persembahan amal di Singapura berjaya mengumpul dana sebanyak $3147 manakala artis-artis dari Indonesia berjaya mengumpul dana sebanyak $9000.

Menurut seniwati Maria Menado, sambutan hangat malam amal itu adalah disebabkan oleh persaudaraan rapat di antara seniman dan seniwati dari Malaya-Singapura dengan Indonesia. Konsul Jenderal Indonesia yang bertugas ketika itu, Kolonel Soegih Arto turut menyatakan harapannya agar tali persaudaraan di antara artis-artis Malaya dan Indonesia akan bertambah kukuh dengan adanya usaha-usaha amal yang dianjurkan oleh kedua-dua belah pihak. Malam Aneka Warna yang dianjurkan itu turut mendapat pujian HIM Damsyik yang mewakili Persatuan Artis Filem Indonesia (PARFI) di atas kejayaan para artis Malaya dalam membantu bintang filem mereka yang dalam kesusahan. HIM Damsyik berkata, “Kami sebagai rakyat Indonesia berasa bangga dengan ikatan persaudaraan yang erat dengan rakyat Malaya di sana. Kami juga bersyukur di atas kesudian anda untuk membantu Rendra Karno. Terima kasih!”

Rendra Karno menjalani pembedahan matanya di sebuah hospital di Manila, Filipina. Beliau yang berada di sana sejak 1 Disember 1961 mengucapkan ribuan terima kasih kepada seluruh rakyat Malaya dan Indonesia yang telah menyokong serta menjayakan malam amal untuk menampung kos rawatan pembedahan matanya. Beliau selamat menjalani pembedahan pada 24 Disember 1961 sangat berbesar hati dengan kesungguhan kedua belah pihak walaupun berbeza pandangan politik serta taraf kewarganegaraan. Doktor yang merawat Rendra Karno menyatakan bahawa penyakit matanya itu akan sembuh dan beliau dibenarkan pulang dalam tempoh dua bulan lagi.

Selepas tamat sesi rawatan di Manila, Rendra Karno pulang ke tanah airnya. Dalam perjalanan pulang itu, beliau sempat singgah di Singapura untuk berterima kasih kepada para seniman dan orang ramai yang mengumpul dana untuk rawatan matanya. Rendra Karno sempat bergurau dengan berkata, “Saya rasa seperti kembali muda! Sekarang saya mampu melihat dengan jelas. Saya datang ke Singapura ini untuk mengucapkan setinggi-tinggi ucapan terima kasih kepada anda yang membantu saya.”

Pada penghujung tahun 1962, PERFINI dengan Cathay-Keris Film telah bersepakat untuk menerbitkan sebuah filem yang berjudul Bayangan Di Waktu Fajar. Filem itu merupakan tanda persahabatan di antara penggiat filem di Singapura dan Indonesia. Usmar Ismail telah dilantik untuk menjadi pengarah manakala S. Roomai Noor diberi tanggungjawab untuk membuat dialog filem tersebut. Antara pelakon yang terpilih untuk membintangi filem Bayangan Di Waktu Fajar ialah S. Roomai Noor, Latifah Omar, Nurbani Jusuf dan Rendra Karno sendiri.

Ketika terpilih untuk membintangi filem Bayangan Di Waktu Fajar, Rendra Karno berasa sangat terharu dan bersyukur kerana beliau diberi peluang untuk bekerja dengan rakan-rakannya di Singapura. Beliau berkata, “Saya tidak dapat melupakan pertolongan artis di sini. Seharusnya sikap saling membantu dapat diamalkan sesama artis untuk kebaikan bersama.”

Bayangan Di Waktu Fajar mula ditayangkan pada 27 Jun 1963. Tujuan sebenar kerjasama di antara PERFINI dan Cathay-Keris Film ini adalah untuk mengeratkan hubungan persaudaraan serumpun selain meluaskan lagi pasaran filem di rantau Nusantara. Walau bagaimanapun, usaha yang baik itu gagal apabila berlakunya konfrontasi Indonesia terhadap Malaya kerana, Indonesia menentang keras pembentukan gagasan Malaysia yang merangumi Malaya, Singapura, Sabah dan Sarawak.

Walaupun filem ini tidak mendapat sambutan di kedua-dua negara, Bayangan Di Waktu Fajar telah mencatatkan sejarah di Festival Filem Asia Pasifik ke-10 yang diadakan di Tokyo pada tahun 1963 apabila Rendra Karno berjaya memenangi Anugerah Pelakon Pembantu Lelaki Terbaik.

Sumber:


Melutut Ketika Lagu Kebangsaan Dimainkan?

USA tak pernah berhenti untuk ‘menghiburkan’ warga dunia melalui berita tempatannya, selain penglibatan di pentas global. Dan jujurnya, kali ni aku terasa di persimpangan ketika membaca berita yang ini.

Dah menjadi tradisi sebelum perlawanan bola kaki amerika (american football Rolling on the floor laughing) dimulakan, lagu kebangsaan Negeri Bersatu Amerika/Amerika Syarikat dimainkan, dan semua pemain perlu berdiri sambil meletakkan tangan kanan di dada.

Tapi sejak 2016, seorang pemain yang bernama Colin Kaepernick telah memulakan ‘tradisi’ baru, iaitu melutut ketika Star-Spangled Banner berkumandang. Tindakan beliau pada mulanya disebabkan protes kepada jarak sosial bangsa yang jauh antara warga kulit putih dengan warga bangsa lain, ditambah dengan keganasan polis negeri terhadap bangsa selain kulit putih yang berleluasa di serata negara. Selain itu, protes ni juga berpunca dari Trump sendiri yang mengarahkan pentadbiran NFL untuk memecat pemain-pemain yang turut serta dalam protes ni.

Sehingga hari ni, Kaepernick yang berumur 32 tahun ni masih tak diambil mana² pasukan untuk bermain, selepas dipecat pada tahun 2017.

Gerakan melutut ni juga disertai seorang pemain bola sepak wanita kebangsaan USA, Megan Rapinoe pada tahun tu juga. Turut memprotes atas sebab sama, terasa bahawa bangsa lain di USA tidak mendapat tempat sewajarnya dalam kelas sosial, terasa disisihkan, dan dah tentu – Trump juga.

Budaya ni kembali mendapat tempat di media US tahun ni, apabila Drew Brees, quarterback New Orleans Saints dalam wawancaranya baru² ni dgn Yahoo Sports menyatakan beliau tak pernah setuju dengan apa-apa tindakan yang tidak menghormati bendera dan lagu kebangsaan USA.

Malangnya, kenyataan Brees menimbulkan kemarahan pelbagai pihak termasuk rakan-rakan pemainnya sendiri, dan beliau terus menciap dan memuat naik video di Twitter, memohon maaf atas keceluparan(?) tersebut.

Maafnya itu menarik perhatian Presiden US sendiri, sehingga Trump menciap x bersetuju dgn maaf Brees tu, “We should be standing up straight and tall, ideally with a salute, or a hand on heart. There are other things you can protest, but not our Great American Flag – NO KNEELING!”

Dilemma kan? Antara menyokong pergerakan membela mangsa akibat keganasan dan ketidaksamarataan bangsa, dengan patriotisme kepada negara sendiri. Kematian George Floyd baru-baru ni pun turut menambah rencah dalam persimpangan ni.

Adakah perlu hilang hormat pada lambang patriotik negara – demi perjuangan hak kebebasan dan sama rata? Tepuk dada tanya selera.


Tanah Melayu Terbakar Seperti California 2017

Tanggal 6 Januari 2018 lalu genaplah sebulan kisah tragedi kebakaran hutan terbesar yang pernah berlaku di California, Amerika Syarikat. Kebakaran yang diberi nama “Thomas” ini telah menyebabkan President US, Donald Trump mengambil langkah untuk mengishtiharkan darurat di kawasan tersebut. Menurut kenyataan yang dikeluarkan oleh Gabenor California, kebakaran yang terjadi telah memusnahkan kediaman dan membakar kawasan seluas 70,000 hektar dan dianggap sebagai tragedi terburuk yang pernah berlaku dalam sejarah California.

Dalam minda kita sekarang ini sudah pasti tertanya-tanya adakah perkara sedemikian pernah berlaku di Tanah Melayu pada masa dahulu?. Sudah semestinya, di Tanah Melayu kisah yang hampir sama dengan peristiwa yang terjadi di Amerika Syarikat juga pernah melanda bandar pelabuhan (port-town) seperti Melaka (jajahan Belanda) dan Pulau Pinang (jajahan Brirish) sewaktu mereka mencapai kemuncak kegemilangan sekitar abad ke-18. Pada waktu itu, kemusnahan dan kerosakan yang berlaku di bandar-bandar pelabuhan boleh dianggap sebagai suatu kebiasaan kerana dalam tempoh awal pembukaan kota tersebut, kebanyakkan rumah kediaman dan gudang yang dibina diperbuat daripada bahan-bahan yang mudah terbakar seperti daun (atap) dan batang pokok (tiang). Maka tidak hairanlah mengapa perkara ini sering berlaku pada waktu itu. Untuk mengawal dan menangani, British memiliki kaedah dan prosedur yang tersendiri bagi menghadapi “malapetaka” tersebut.

Berdasarkan rekod-rekod British yang dikaji oleh seorang sarjana tempatan, Nordin Hussin (2007), kebakaran yang pertama terjadi di Pulau Pinang ialah pada 23 April 1789,  di Chulia Street. Tragedi hitam ini telah memusnahkan hampir keseluruhan bandar pelabuhan Pulau Pinang. Kemaraan api daripada kebakaran tersebut telah menjilat 56 buah rumah milik penduduk Chulia (orang India Muslim). Dalam suasana yang kelam kabut tersebut, terdapat segelintir pihak tidak bertanggungjawab yang mengambil kesempatan dengan memecah masuk ke dalam kedai dan gudang untuk mencuri barang-barang kepunyaan mangsa dan peniaga. Walaupun kebakaran yang pertama telah mengakibatan banyak kemusnahan harta benda, masih ramai dalam kalangan peduduk yang bersikap cuai dan berterusan mengambil risiko dengan membina rumah yang berasaskan daripada bahan-bahan yang mudah terbakar.

Ekoran daripada sikap sambil lewa dan acuh tidak acuh tersebut, kebakaran kembali berulang pada tahun 1812 dan memusnahkan separuh kawasan bandar. Satu-satunya kawasan yang terselamat daripada terkena kebakaran tersebut ialah perumahan yang terdapat di Beach Street. Kawasan ini merupakan wilayah kediaman yang kebanyakkan dimiliki oleh pihak pegawai kerajaan British. Peristiwa hitam itu telah menyebabkan kerugian yang amat besar kepada orang-orang kaya Cina seperti Tequa, Che Em, Low Amee, Khoo Hooan dan Baba Yair. Etnik yang lain juga mengalami kerugian. Satu-satunya orang Melayu yang menderita akibat daripada kebakaran tersebut ialah Syed Harron. Dikatakan bahawa jumlah kerugian yang ditanggung oleh Syed Harron bersamaan dengan SpD 10000.

Rentetan daripada itu, pihak berkuasa kemudianya mengambil beberapa inisiatif untuk membangunkan semula bandar yang telah musnah tersebut. Antara inisiatif yang dijalankan ialah menggalakkan penduduk di sekitar bandar untuk membina kediaman menggunakan bahan-bahan yang berasakan batu-bata dan mengelak daripada mengunakan bahan-bahan yang mudah disambar api. Bagi menjadikan saranan yang diajukan oleh pihak berkuasa mendapat mendapat sambutan, Kerajaan Kolonial telah menurunkan harga bata dan barang-barang yang digunakan untuk membuat rumah dan premis. Larangan untuk membina rumah berasaskan bahan mudah terbakar seperti bumbung yang diperbuat daripada atap daun juga dikuatkuasakan. Sekiranya terdapat individu atau penghuni yang gagal mematuhi arahan dan larangan telah ditetapkan, mereka akan dihalau keluar daripada kawasan bandar. Selain itu, pihak berkuasa juga telah mengambil langkah berjaga-jaga dengan mewujudkan sebuah jabatan baharu yang dikenali sebagai “Jabatan Bomba” yang bertanggungjawab bagi mengawal selia sebarang kejadian yang tidak diingini. Jabatan Bomba yang ditubuhkan telah dilengkapi dengan peralatan yang secukupnya dan anggota yang terpilih.

Namun demikian, walaupun kerajaan telah melaksanakan beberapa perubahan terutamanya perubahan terhadap dasar perancangan bandar. Masyarakat pada waktu itu masih tidak mampu untuk bergerak seiring dengan perubahan yang dilaksanakan. Perkara ini dapat dilihat menerusi tindakan Kerajaan yang meletakkan syarat dan polisi baharu dalam penggunaan bahan pembuatan premis dan rumah, majoriti daripada penduduk bandar masih tidak berkemampuan untuk mematuhi peraturan tersebut. Antara punca yang menyebabkan kegagalan rakyat untuk mematuhi arahan tersebut adalah disebabkan oleh kos pembinaan premis berasakan batu-bata dan marmar yang terlalu tinggi kerana ianya perlu diimport daripada Melaka sebelum dibawa ke Pulau Pinang untuk di jual. Sekalipun pihak kerajaan telah menurunkan harga komoditi tersebut, masyarakat masih tetap tidak berupaya untuk membeli bahan binaan disebabkan faktor harga dan kuasa beli rakyat yang sangat rendah pada saat itu.

Rujukan

Nordin Hussin. 2007. Trade and Society In The Straits Of Melaka: Dutch Melaka and English Penang, 1780-1830. Copenhagen: NIAS Press.

Patrik Hipes (2017) Donald Trump Declares State Of Emergency For SoCal Fires. Deadlines. http://deadline.com/2017/12/california-fires-state-of-emergency-donald-trump-latest-numbers-1202222886/

Sinar Harian (2017) California Terbakar Lagi. http://www.sinarharian.com.my/global/california-terbakar-lagi-1.766918


Mengapa Soviet Tewas Di Afghanistan?

1980 merupakan tahun yang tidak akan dilupakan oleh rakyat Afghanistan. Ini kerana itulah tahun di mana Kesatuan Soviet melancarkan serangan ke atas negara tersebut. Peristiwa tersebut menyaksikan pemboikotan Sukan Olimpik 1980 oleh banyak negara termasuk Malaysia sebagai bantahan kepada tindakan Moscow. Namun perang yang berlangsung selama sembilan tahun itu mengakibatkan kehilangan nyawa yang ramai di pihak Soviet dan mengundang kos kewangan sebanyak tiga bilion dolar setahun untuk membiayai perang itu. Akhirnya pada tahun 1989, Presiden Kesatuan Soviet, Mikhail Gorbachev menamatkan perang dan membawa kontinjen tentera Rusia keluar dari Afghanistan. Tetapi mengapa ia boleh berlaku?

SEJARAH AFGHANISTAN

Kita kena melihat sejarah negara itu sendiri. Afghanistan sudah diketahui sebagai tempat lintasan empat rantau iaitu Timur Tengah, Asia Tengah, Asia Selatan dan Timur Jauh untuk Laluan Sutera. Dan untuk abad-abad berikutnya, negara ini menyaksikan konflik empayar-empayar besar yang berebut mahu menguasai India. Maka tidaklah mengejutkan, Kabul menyaksikan siri pertempuran dan penghijrahan berlaku pada abad-abad tersebut. Dan kerana ini juga, situasi dalam negeri dan polisi luar Afghanistan turut dipengaruhi oleh negara-negara jiran terutama kuasa-kuasa besar yang menjajah atau menjadi jiran negara tersebut.

Abad ke-19 dan 20 Masihi menyaksikan pertembungan Britain dan Rusia di Afghanistan sehinggakan ia digelar ramai sebagai The Great Game. Bukan sekali dua kedua-dua kuasa besar ini bertembung bukan saja dari segi pengembangan pengaruh tetapi juga cuba mewujudkan rejim boneka pilihan mereka di Afghanistan. Rusia menunjukkan minat terhadap Afghanistan kerana mahu menjaga soal perdagangan dan akses kepada pelabuhan di mana perairannya panas iaitu Teluk Parsi dan Lautan Hindi. Sementara Britain pula mahu menjadikan Afghanistan sebagai pelindung kepada India dan menganggap cubaan Moscow itu mengancam kepentingannya di Delhi. Walaupun kedua-dua kuasa ini cuba mendominasi Kabul tetapi cubaan mereka ditolak oleh rakyat Afghanistan. Britain akhirnya dapat menguasai Kabul tetapi masih gagal mendominasi rantau tersebut. Ini menjadikan Afghanistan sebagai pelindung kepentingan dua kuasa besar terlibat.

Sempadan Afghanistan yang kita ketahui hari ini berpunca daripada keputusan Suruhanjaya Sempadan Anglo-Rusia yang dibuat pada tahun 1895. Dan selepas Perang Dunia Pertama, rundingan London-Kabul menyaksikan Afghanistan diberi kebenaran mengendalikan urusan luarnya sendiri. Selepas Revolusi Bolshevik pada tahun 1917, Moscow mula menjalin hubungan dengan Kabul dengan tujuan mengurangkan kegusaran kepada populasi Rusia yang beragama Islam. Ini menjadikan mereka negara pertama menjalin hubungan luar dengan Afghanistan. Bagaimanapun, itu tidak menghalang mereka cuba mengukuhkan cengkaman di Kabul melalui Perjanjian Persahabatan Soviet-Afghanistan yang lebih menjurus kepada jaminan keselamatan Soviet. Hasil dari perjanjian ini, Afghanistan mendapat 12 jet pejuang Soviet untuk digunakan untuk membedil mana-mana puak yang memusuhi kerajaan pusat. Walau bagaimanapun, Kabul lebih bersifat neutral dalam soal urusan dunia.

Pemerintah-pemerintah Afghanistan sedar mereka memerlukan lebih banyak bantuan asing untuk menjana kegiatan ekonomi dan proses pemodenan negara tersebut. Bagaimanapun, pemerintah-pemerintah awal Kabul lebih memilih kemerdekaan berbanding pertumbuhan ekonomi. Dan mereka ada sebab kukuh iaitu enggan membenarkan kuasa-kuasa asing mempergunakan Afghanistan sebagai pertukaran kepada bantuan asing yang ditawarkan. Bagaimanapun, hubungan luar Kabul perlahan-lahan berkembang dengan Soviet membina rangkaian talian telefon pada tahun 1924. Persahabatan kedua-dua negara ini terus terjalin erat dengan perjanjian anti-keganasan yang dimeterai pada tahun 1926 dan 1931. Dan pada tahun 1934, Kabul menjadi anggota Liga Negara-Negara dan mengadakan hubungan luar dengan Amerika Syarikat. Sepanjang Perang Dunia Kedua, Afghanistan mengekalkan polisi berkecuali terhadap semua negara konflik ketika itu iaitu Washington, London, Moscow, Jerman, Jepun dan Itali. Selepas perang berakhir, Kabul memanipulasi Timur dan Barat untuk mendapatkan akses bantuan asing.

Bagi mengukuhkan hubungan Washington-Kabul, kedua-dua negara memeterai kerjasama berkenaan Projek Lembah Helmand. Projek tersebut bertujuan memanfaatkan potensi pengairan dan hidroelektrik yang terdapat pada Sungai Helmand. Bagaimanapun, projek tersebut dihantui oleh masalah teknologi kedua-dua negara dan hanya siap dibina pada tahun 1950. Salah faham dan curiga yang tercetus akibat projek ini mengakibatkan Washington bermula dengan langkah kiri dalam soal pemberian bantuan asing kepada Kabul. Dan kalau mengikut logik Washington ketika itu, mereka lebih berminat kepada proses pembinaan semula dan penstrukturan politik di Eropah dan Jepun. Afghanistan bukanlah berada dalam senarai teratas birokrat-birokrat Washington dalam soal keselamatan.

Tetapi semuanya berubah apabila Perang Dingin tercetus. Bagi Uncle Sam, inilah peluang baginya mengekang mana-mana negara asing daripada terjerat dengan pengaruh Soviet. Ini mendorong mereka mengadakan perjanjian pertahanan seperti Perjanjian Pertubuhan Asia Tenggara (SEATO) dan Pakatan Baghdad. Dan sebagai tukaran kepada tambahan bantuan asing Washington, mereka mahukan Kabul memeterai mana-mana perjanjian pertahanan bersama, satu perjanjian yang ditolak mentah-mentah oleh Kabul. Akibatnya, Amerika mengurangkan bantuan asing kepada mereka dan menambah bantuan asing kepada negara jiran Afghanistan, Pakistan berikutan kesediaan Islamabad memeterai perjanjian keselamatan bersama.

Tahun-tahun pasca-WWII ini menyaksikan bagaimana Kabul dilayan oleh Moscow dan Washington. Moscow melihat Afghanistan sebagai satu lagi negara yang boleh dijadikan eksperimen seperti Korea Utara untuk menguji sejauh mana Washington akan bertindak di negara dunia ketiga itu. Pada dekad 50-an, hubungan Moscow-Kabul semakin erat menerusi perjanjian dagangan dan bantuan pinjaman jangka panjang. Ini menyebabkan Afghanistan semakin bergantung kepada Kesatuan Soviet. Pada tahun 1955, sebagai pertukaran kepada sumber petroleum Soviet, Kabul sedia membekalkan bahan mentah yang diperlukan mereka. Ini menyebabkan catuan minyak pada ketika itu dihapuskan dan meningkatkan lagi pembangunan infrastruktur terutama dari segi telekomunikasi. Antara tahun 1955 hingga 1965 saja, Soviet memberi bantuan asing sebanyak $552 juta kepada Afghanistan. Dan menjelang tahun 1972, angka tersebut meningkat kepada hampir $1.2 bilion. Ini menjadikan Soviet pemberi bantuan asing terbesar di Afghanistan sementara Washington pula hanya menyumbang sebanyak 30% pada bantuan asing Afghanistan.

SOSIOPOLITIK

Bagi memahami suasana politik Afghanistan yang akhirnya menyumbang kepada konflik Soviet-Afghanistan, kita kena melihat perilaku lelakinya. Mereka amat berdikari bukan saja dalam kehidupan peribadi tetapi juga dari segi kehidupan komuniti. Faktor geografi dan kesusahan hidup turut mendorong kabilah-kabilah di situ lebih memilih mentadbir kabilah mereka dan menolak sebarang bentuk kerajaan pusat sepanjang sejarah negara itu. Faktor etnik, status dan perbezaan ideologi juga turut menyumbang kepada perpecahan politik tetapi juga aspek kehidupan seharian di Afghanistan. Dengan 80% populasi tinggal jauh dari bandar-bandar besar dan pengaruh kerajaan, ini menyumbang kepada pergolakan politik. Dari tahun 1930-an hingga 1960-an saja, ada enam kumpulan pembangkang Afghanistan yang berpangkalan di Pakistan untuk menentang semua polisi dan program kerajaan.

Soviet tidak menubuhkan sebarang parti komunis dan tidak bergiat aktif dalam arena politik Afghanistan sehinggalah tahun 1960-an. Walau bagaimanapun, penglibatan mereka pada dekad tersebut masih terhad. Pada awal tahun 1960-an, sebuah parti politik bernama Parti Demokratik Rakyat Afghanistan (PDPA) ditubuhkan. Pengasasnya ialah Nur Muhamad Taraki, seorang pemimpin popular dalam kalangan rakyat. Kumpulan ini tidak mendedahkan asal-usul fahaman komunisme mereka dan lebih banyak berkempen kerajaan demokratik kebangsaan pada platform mereka. Tetapi secara senyap, mereka amat setia dan berdedikasi pada fahaman Lenin-Marxisme. Namun, parti tersebut berpecah kepada dua bahagian berikutan masalah perpecahan, rasuah dan prejudis yang membelenggu parti itu.

Dua kumpulan pro-Soviet dalam PDPA ialah Parchami atau bendera diketuai Babrak Karmal dan Khalq atau rakyat diketuai Taraki. Parchami mendapat sokongan kumpulan intelektual dan berpendidikan. Sementara Khalq pula mendapat sokongan dari penduduk pedalaman. Matlamat kedua-dua organisasi juga berbeza di mana Khalq mahu mengikut model revolusi Bolshevik sementara Parchami pula lebih berminat meneruskan revolusi dalam kerangka demokrasi. Dan latar belakang kedua-dua pemimpinnya juga berbeza. Tidak seperti Taraki, Karmal merupakan anak kepada seorang jeneral tentera. Namun semua itu berubah pada tahun 1973.

Pada tahun itu, sepupu kepada Raja Afghanistan iaitu Zahir Shah, Jeneral Mohammad Daoud yang mendapat sokongan kumpulan Parchami menggulingkan sistem monarki negara tersebut dan mengisytiharkan Afghanistan sebagai sebuah negara republik. Daoud turut menamakan dirinya sebagai presiden. Tiga tahun selepas itu, Taraki dan Karmal mengetapikan sebentar perbezaan mereka dan kembali bersatu untuk menentang Daoud. Dan menjelang tahun 1977 dan 1978, penentangan semakin meningkat lebih-lebih lagi selepas pembunuhan seorang editor akhbar berhaluan kiri merangkap ahli jawatankuasa pusat PDPA pada tahun itu. Dan ini membawa kepada protes besar-besaran parti tersebut kepada kerajaan semasa upacara pengebumian. Untuk memulihkan keamanan awam, Daoud mengarahkan ramai pemimpin PDPA ditahan termasuk Taraki, Karmal dan bakal presiden, Hafizullah Amin.

Sepanjang enam tahun pemerintahnnya, Daoud cuba mengukuhkan kuasanya sebagai presiden. Kem Parchami dan Moscow mahukan beliau lebih condong ke arah Soviet tetapi tindak-tanduknya bersifat kontra dengan apa yang dimahukan mereka. Daoud menyingkirkan ramai anggota Parchami dari kerajaannya dan cuba mengurangkan hubungan dengan Moscow. Sebaliknya, beliau mula berbaik-baik dengan India, Iran, Mesir dan paling tidak disangka-sangka, Pakistan. Namun, pemerintahan beliau tidak bertahan lama kerana pada April 1978, Daoud disingkirkan dan digantikan oleh Taraki. Sementara Karmal pula dilantik sebagai naib presiden Afghanistan.

Pada masa inilah, mereka cuba memperkenalkan reformasi pertanian dan sosial tetapi reformasi tersebut mendapat sambutan negatif dalam kalangan rakyat. Ini kerana reformasi yang cuba dilaksanakan bersifat terburu-buru dan melawan nilai budaya dan etnik warga Afghanistan. Dan ini sekali lagi mencetuskan perbalahan antara Parchami dan Khalq. Sebagai tindak balas, Taraki menyingkirkan anggota Parchami dari kerajaannya dan mencetuskan situasi huru-hara di Afghanistan. Ramai melihat tindakan Taraki seolah-olah mahu menjadikan Afghanistan satu lagi koleksi dalam koleksi negara satelit yang dikawal Kesatuan Soviet. Kebimbangan mereka berasas kerana selepas rampasan kuasa pada April 1978, bilangan penasihat tentera Soviet ialah dua ribu orang sementara penasihat awam pula seramai tiga ribu orang. Bagi mereka, orang-orang Soviet dilihat mendominasi struktur ketenteraan dan awam negara tersebut. Dan bagi menambah kerisauan Kabul, Taraki turut memeterai Perjanjian Persahabatan, Kejiranan dan Kerjasama dengan Kesatuan Soviet pada Disember 1978. Perjanjian yang dimeterai selama 20 tahun ini turut mengandungi klausa kedua-dua negara akan berunding dan menggunakan semua kaedah yang ada demi menjamin keselamatan, kemerdekaan dan integriti wilayah terlibat. Klausa inilah yang akhirnya digunakan oleh Soviet sebagai alasan untuk menceroboh Afghanistan.

Sepanjang tahun 1979, pergolakan dalaman terutama di kawasan pedalaman semakin meningkat. Antara insiden yang menarik perhatian ialah penculikan Duta Amerika Syarikat ke Afghanistan, Adolph Dubs. Dubs kemudian terbunuh dalam satu serbuan polis Afghanistan selepas Soviet mengarahkan pihak tentera untuk menghapuskan pemberontakan tanpa mengambil kira kehadiran individu bernilai tinggi (HVI) dalam tahanan mereka. Sebagai tindak balas, Amerika Syarikat mengurangkan operasi dan bantuan luar kepada Afghanistan. Selain insiden pembunuhan Dubs, Washington bertindak sedemikian sebagai bantahan kepada tindakan Kabul yang semakin ganas dalam mengekang ancaman pemberontakan dalam kalangan tentera.

Tempoh Julai 1978-Julai 1979 turut menyaksikan kerajaan Afghanistan mengalami rombakan sebanyak lima kali. Ia sebenarnya memberi petunjuk bukan saja pada kemelut politik tetapi juga perebutan kuasa antara Taraki dengan Amin. Dengan situasi semakin buruk dan pemberontakan semakin meningkat, hubungan kedua-duanya juga semakin tegang terutama berkenaan cara menamatkan pemberontakan. Dan pada musim luruh 1979, taktik ganas rejim Taraki menambah lagi sentimen anti-kerajaan. Taraki kemudian mengadakan perjumpaan dengan pemimpin-pemimpin Soviet termasuk Leonid Brezhnev, di mana mereka bersetuju pendekatan sederhana merupakan cara terbaik untuk menamatkan pemberontakan di Afghanistan. Dan dari pertemuan ini juga, Taraki dan Soviet turut merancang membunuh Amin yang ketika itu berkhidmat sebagai Perdana Menteri Afghanistan. Bagaimanapun sebelum plot tersebut dapat dilancarkan, Amin merancang dan mengetuai plot rampasan kuasanya sendiri. Akibatnya, Taraki berjaya digulingkan dan terbunuh dalam plot rampasan kuasa itu.

Bagi pihak Soviet, kematian Taraki merupakan satu kehilangan dan kenaikan Amin pula dianggap tidak boleh dipercayai mereka. Ini kerana dalam kalangan rakyat Afghanistan, mereka memandangnya sebagai seorang nasionalis. Walau bagaimanapun, itu tidak menghalang Soviet dari terus menghantar bantuan dan keperluan diperlukan Afghanistan. Dan bagi Brezhnev dan Amin, mereka berdua tahu negara itu amat memerlukan bantuan ekonomi dan senjata ketenteraan. Untuk mengelak situasi Taraki berulang kepadanya, Amin cuba mengukuhkan kedudukan dan meraih undi popular rakyat. Namun tindakan Amin menghalau keluar duta Soviet dari Afghanistan menyebabkan kedudukannya tidak lagi selamat. Bagi Soviet, jika Amin terus dibiarkan berkuasa, ia bakal mengancam semua pelaburan yang dibuat di Afghanistan selama ini.

Dan itu mendorong mereka melaksanakan klausa perjanjian sebelum itu dan menyerang Afghanistan pada 27 Disember 1979 dengan kekuatan tentera seramai 50,000 orang. Dalam serangan tersebut, Amin terbunuh dan kedudukannya digantikan Karmal, pemimpin awal kelompok Parchami. Semasa serangan berlaku, Karmal berada di Moscow untuk mengumumkan rampasan kuasa dan jihad kebangsaan terhadap kerajaan Amin. Selepas Soviet berjaya menguasai Kabul, Karmal kembali ke Afghanistan untuk bertemu dengan rakyat buat kali pertama. Tetapi tanpa diketahui Karmal dan Soviet, babak ini sebenarnya permulaan kepada neraka ciptaan mereka sendiri.

Bagi orang biasa, mereka pasti menganggap tindakan Soviet ini seperti kaki buli yang hanya berminat meneruskan cita-cita imperialisnya. Tetapi ia sebenarnya lebih rumit dari itu. Jika mereka tidak bertindak lebih cepat selepas kejatuhan rejim Amin, ia pasti mencetuskan situasi huru-hara dalam Afghanistan. Dan rejim Amin pasti akan digantikan oleh kerajaan nasionalis di mana dari situ, ia akan mengundang lebih banyak bantuan asing dari Barat terutama dari Amerika Syarikat. Jika ia dibenarkan berlaku, pasti ia akan mengundang malu yang teramat pada Soviet dan dianggap satu kekalahan dari segi ekonomi.

SEBAB SERANGAN

Motif utama Soviet dalam operasi mereka di Afghanistan ialah mengekalkan kawasan sempadannya yang boleh dipertahankan dan enggan membenarkan mana-mana kuasa asing mempergunakan Afghanistan untuk mengancam kedudukan mereka. Cita-cita ini dikukuhkan lagi dengan hasrat Dostoevski yang mahu menjadikan Asia Tengah lebih bertamadun. Ini membawa kepada pengilhakan kawasan utara Panjideh yang diduduki oleh puak Turki. Ini disusuli pula pada tahun 1920-an dan 1930-an apabila Soviet meneruskan obsesi melawan kumpulan Basmachi yang dianggap mengancam kedudukan mereka dan berlindung di utara Afghanistan.

Obsesi Soviet terhadap kawalan sempadan ini berpunca daripada serangan kuasa-kuasa luar ke atas Rusia sepanjang lipatan sejarah. Bukan sekali dua kuasa-kuasa luar menyerang dan menduduki wilayah Rusia dari Genghis Khan hinggalah Napoleon dan rejim Nazi Jerman. Atas sebab itulah, untuk mengelak situasi itu berlaku, mereka perlu memastikan ia dikelilingi oleh negara-negara yang taat sepenuhnya kepada Moscow. Dan satu cara terbaik untuk melakukannya ialah menempatkan tentera Soviet di sempadan mereka, seperti apa yang dilakukan di Mongolia, Poland, Jerman Timur, Czechoslovakia dan Hungary. Mereka tahu kesetiaan rejim komunis di negara-negara yang disebutkan boleh dijamin dengan menempatkan kontinjen besar tentera di negara mereka. Selain itu, ia sebenarnya boleh mengekang pergerakan tentera Pertubuhan Perjanjian Atlantik Utara (NATO) di sebelah selatan dan mengimbangi pengaruh Ayatollah Ali Khomeni di Iran. Ini kerana rejim pimpinan Ayatollah Khomeni walaupun tidak menyukai pihak Barat turut mempunyai pendirian anti-Soviet. Ini sekaligus mewujudkan zon penampan yang dapat mencegah pergerakan mana-mana kuasa asing.

Selain itu, serangan Soviet ke atas Afghanistan ini sebenarnya untuk menekan Pakistan, salah satu sekutu Amerika Syarikat. Hubungan dua negara berjiran itu sentiasa tegang terutama membabitkan isu sempadan dan ini mendorong pihak Soviet menyokong pihak Afghanistan. Krisis diplomatik kedua-dua negara ini hanyalah topeng bagi Moscow untuk mendesak hubungan lebih erat dijalin antara Moscow dengan Islamabad. Dan berikutan pelaburan yang dibuat pada infrastruktur Afghanistan, ia sebenarnya membuka jalan kepada operasi ketenteraan skala besar Soviet sekiranya diperlukan ke atas Islamabad dan Tehran.

Tidak seperti kedua-dua negara berkenaan, Afghanistan tidak pernah memeterai mana-mana perjanjian pertahanan atau pakatan anti-Soviet yang dipromosikan oleh Amerika Syarikat. Ini mendorong Kabul beralih arah kepada Moscow untuk bantuan kewangan dan ketenteraan. Ini memberi peluang kepada Soviet untuk menghindar Afghanistan dari menjadi sebahagian daripada sfera pengaruh Barat. Kehilangan Afghanistan ialah satu kemungkinan yang tidak boleh diterima Moscow kerana jika itu berlaku, rejim boneka Soviet akan digantikan oleh rejim anti-Soviet. Dan sekiranya rejim tersebut bergabung dengan musuh-musuh serantau seperti Iran, Pakistan dan negara-negara Barat, ia pasti akan memaksa Soviet mempertahankan sempadan yang mempunyai jarak 1,500 batu persegi.

Menurut David Rees dalam artikelnya ‘Afghanistan Role in Soviet’s Strategy’, penguasaan ke atas Afghanistan dilihat ada kaitan dengan agenda mereka menguasai simpanan minyak rantau Timur Tengah. Menurut Rees, Soviet mahu berbuat demikian demi memastikan pihak Barat dan sekutu-sekutunya tidak mendapat akses pada simpanan minyak wilayah tersebut. Pada ketika itu, mereka sudah mengembangkan pengaruh di Ethiopia, Selatan Yaman, Mozambique dan Angola. Kesemua negara ini mempunyai satu persamaan iaitu akses pada laluan minyak Tanjung Harapan. Dengan mengadakan kepungan berstrategi menggunakan negara-negara berkenaan, mereka boleh mengecualikan atau memaksa negara-negara Barat berunding. Di samping itu, mereka turut mendapat akses pada simpanan minyak tatkala usaha melombong minyak di Siberia semakin sukar dan mahal. Pengaruh Soviet turut meningkat sepanjang rantau Teluk ditambah dengan situasi tidak menentu membabitkan Arab Saudi dan situasi anarki pasca-revolusi di Iran. Sekiranya pihak Soviet menang di Afghanistan, mereka mengukuhkan kedudukan di sebelah utara dan berupaya mengepung simpanan minyak di rantau Teluk. Ini sekaligus bakal mengancam bekalan minyak mereka dan laluan perdagangan di Selat Hormuz.

Bagi Soviet sendiri, serangan ini dilihat mengangkat Doktrin Brezhnev di mana komunisme gaya Moscow perlu dikekalkan dalam lingkungan pengaruh Soviet dan jika ia memerlukan campur tangan luar untuk mengekalkannya, maka ia adalah langkah terbaik. Ini kerana sebarang rejim komunis tumbang dan digantikan dengan rejim anti-Soviet, ia akan mengakibatkan kehilangan dari segi prestij. Atas sebab itu, mereka mahu menunjukkan imej jiran yang baik bukan saja pada negara-negara komunis tetapi juga pada negara-negara Dunia Ketiga. Namun, situasi perang di Afghanistan sedikit sebanyak mencalarkan imej jiran baik ini.

Sesetengah pihak di Barat berpandangan satu lagi objektif di sebalik serangan Afghanistan ialah meneruskan cita-cita perluasan wilayah semasa era Tsar. Kebanyakan Tsar terdahulu mahukan akses pada pelabuhan air panas tetapi akses pada perairan berkenaan hanya terdapat di Laut Hitam. Dengan Turki mengawal Selat Bosphorus dan Selat Dardanelles, itulah satu-satunya akses Rusia pada Laut Mediterranean. Dari situ, mereka boleh sampai ke lautan lepas melalui Terusan Suez atau Selat Gibraltar. Akses kepada pelabuhan sebegini pasti memberi lebih banyak ruang kepada tentera laut mereka beroperasi. Penguasaan Afghanistan bakal membuka ruang kepada pelabuhan di Pakistan atau simpanan minyak Iran.

Sebab-sebab lain yang mendorong campur tangan Moscow di Afghanistan:

PUNCA KEKALAHAN

Sebab saja sudah mencukupi untuk pihak Soviet masuk campur di Afghanistan. Dan jika melihat kekuatan mereka sendiri, mereka berupaya menang mudah dan tidak akan menghadapi sebarang bentuk penentangan dari warga Afghanistan. Tetapi perkara sebaliknya berlaku dan Afghanistan menjadi Vietnam versi Soviet pada tentera mereka. Mengapa mereka gagal?

Pertama, Soviet langsung tidak bersedia dengan konflik intensiti rendah dan tiada strategi ampuh untuk menanganinya. Mereka memandang rendah jangka masa perang ini berlaku dan gagal menyedari kesan buruk ke atas aspek politik dan ketenteraan mereka. Jika melihat doktrin serangan mereka, Soviet masih lagi mengamalkan taktik yang hanya sesuai pada teater perang di Eropah. Dan mereka cuba melaksanakannya dalam kempen melawan gerila-gerila yang memusuhi pendudukan mereka di Afghanistan. Ini menyebabkan jentera perang mereka tidak fleksibel, tiada ruang dari segi pergerakan dan tidak berkesan dalam kempen perangnya. Dan mengejutkan, mereka gagal menggabungkan kekuatan tentera udara dan darat untuk membentuk satu kempen serangan agresif Dan berikutan kawalan ketat dari pusat pemerintah, komander-komander perang tidak dapat membuat sebarang keputusan di medan perang dengan bebas. Selain itu, tentera Soviet juga tidak bersedia dari segi fizikal dan psikologi bagi menghadapi keadaan mencabar di Afghanistan.

Selain itu, pihak Soviet turut membuat kesilapan dari segi pemilihan askar dengan memilih tentera beragama Islam dari rantau Asia Tengah. Daripada bertempur dan menghapuskan musuh, mereka sebaliknya mengadakan hubungan persahabatan dan bertukar-tukar pandangan berikutan persamaan dari segi bangsa dan agama. Ini mengakibatkan moral tentera di barisan hadapan rendah dan mengakibatkan ramai berpaling tadah dan menyertai gerila-gerila ini. Dan ini ditambah kegagalan mereka membentuk satu pasukan yang kuat, sekaligus gagal menangani ancaman gerila Afghanistan.

Dari segi politik pula, Soviet terlalu memandang tinggi keupayaan kerajaan untuk mendapatkan sokongan popular. Mereka bukan saja tidak memahami budaya dan agama orang Afghanistan. Bahkan, mereka tidak tahu memenangi hati dan akal penduduknya. Jika sesebuah rejim mahu kekal berkuasa, mereka perlu mendapatkan sokongan popular dan itu sesuatu yang gagal dilakukan oleh Soviet dan rejim boneka mereka. Dan mereka juga gagal menyedari impak serangan dari pandangan masyarakat antarabangsa, serantau dan dunia Islam.

Kalau ikutkan, hanya pihak pembangkang saja meneruskan kempen menentang rejim boneka Soviet tetapi sebaik serangan bermula, lebih 15 juta warga Afghanistan beragama Islam bangkit dan mengangkat senjata untuk melindungi tanah air mereka. Mereka gagal memahami mengapa dunia Islam bangkit dan cubaan perubahan pada rejim tidak mengubah pandangan mereka terhadap serangan Soviet. Selain itu, kegagalan pihak Soviet mengawal sempadan mengakibatkan lebih banyak bantuan dihantar ke Afghanistan terutama dari segi senjata api kepada pihak pemberontak. Antara senjata yang dihantar ialah peluru berpandu Stinger yang berkemampuan memusnahkan jet-jet pejuang Soviet.

PENGAJARAN

Stephen Blank, penulis buku Pengajaran Strategik dan Operasi Perang di Afghanistan: 1979-1980 menggariskan tujuh pengajaran yang boleh diambil:

– kepentingan menambahbaik unit-unit kecil untuk bertindak lebih bebas semasa di medan perang.

– kepentingan menguasai ruang udara dan mematikan sebarang bentuk ancaman yang boleh mengancam dominasi udara pihak yang menyerang.

– latihan dan kelengkapan logistik lebih baik bagi menghadapi perang bukan konvensional.

– kepentingan moral dan perpaduan dalam kalangan unit.

– keperluan mendapatkan penilaian maklumat perisikan lebih baik.

– kepentingan belajar pertarungan secara bertahan

– strategi dalam memenangi siri pertempuran kecil seperti menafikan akses keperluan asas dari jatuh ke tangan pihak musuh.

Secara umumnya, sesebuah negara perlu belajar melihat situasi yang berlaku dan menilai semua pilihan yang ada sebelum bertindak melulu. Semua aspek perlu diperhalusi terlebih dahulu sebelum ianya dilaksanakan pada masa sebenar. Jika tidak, kesilapan yang dilakukan boleh menyebabkan sesebuah negara menanggung padah untuk jangka masa panjang. Dan krisis di Afghanistan mengakibatkan mereka bukan saja kalah dari segi ketenteraan tetapi juga menanggung kerugian dari segi politik, kewangan dan prestij di peringkat antarabangsa.

Satu lagi pengajaran pahit dari perang ini ialah memahami medan mana yang bakal menjadi tempat pertempuran. Ini kerana medan yang dihadapi di sesebuah kawasan sama sekali berbeza dengan medan pertempuran di tempat lain. Maka dari situ, perancang taktik perang perlu bersedia beradaptasi dan bijak mengaplikasikan mana-mana taktik yang bersesuaian. Jika gagal berbuat demikian, maka kekalahan besar menanti seperti apa yang berlaku ke atas Soviet semasa kempen mereka di Afghanistan. Bagaimanapun, perancangan yang baik juga perlu disokong dengan koordinasi, kelengkapan logistik dan sumber tentera diperlukan demi memastikan ia dapat mencapai objektif yang disasarkan.

SUMBER

Eflein, Dennis J. (1992). United States Air Force. A Case Study: Afghanistan – A Soviet Failure. http://www.dtic.mil/dtic/tr/fulltext/u2/a251311.pdf


Hikayat 3 Nafsu

1. Nafsu manusia ada tiga. Ketiga-tiga nafsu ini mestilah seimbang, tidak boleh terkurang atau terlebih.

2. Yang pertama ialah nafsu akliah. Nafsu akliah sifatnya ingin tahu. Jika terkurang dinamakan ghabawah, contohnya mereka yang tiada rasa ingin tahu sehingga menyebabkan kebodohan dan kejahilan.

3. Jika terlebih dinamakan jarbazah, contohnya mereka yang ingin tahu tentang rupa bentuk Tuhan, jirim-Nya dan jisim-Nya, serta ayat-ayat mutashabihat, sehingga menyebabkan kekeliruan, pertelingkahan dan kekufuran.

4. Keseimbangan nafsu akliah dinamakan hikmah.

5. Yang kedua ialah nafsu ghadabiah. Nafsu ghadabiah sifatnya inginkan kedudukan, kekuasaan dan kemuliaan. Jika terkurang dinamakan jubun, contohnya mereka yang takut untuk mempertahankan diri sendiri sehingga menyebabkan penghinaan dan penganiayaan.

6. Jika terlebih dinamakan tahawur, contohnya mereka yang rakus merosakkan nyawa dan harta benda orang lain demi kuasa sehingga menyebabkan kezaliman dan kehancuran.

7. Keseimbangan nafsu ghadabiah dinamakan shaja’ah.

8. Yang ketiga ialah nafsu shahwaniah. Nafsu shahwaniah sifatnya inginkan makanan, minuman dan pasangan. Jika terkurang dinamakan khumud, contohnya mereka yang menolak semua jenis nikmat dan rezeki sehingga menyebabkan kemurungan dan kemusnahan diri.

9. Jika terlebih dinamakan fujur, contohnya mereka yang terlalu banyak makan dan melampau-lampau dalam urusan seksual sehingga menyebabkan kemaksiatan, ketamakan dan kegelojohan.

10. Keseimbangan nafsu shahwaniah dinamakan iffah.

11. Adapun gabungan keseimbangan ketiga-tiga nafsu ini dinamakan adil.